02022O0912 — SL — 21.11.2022 — 001.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjena z:









▼B

SMERNICA EVROPSKE CENTRALNE BANKE (EU) 2022/912

z dne 24. februarja 2022

o novi generaciji transevropskega sistema bruto poravnave v realnem času (TARGET) in razveljavitvi Smernice 2013/47/EU (ECB/2012/27) (ECB/2022/8)







ODDELEK I

SPLOŠNE DOLOČBE

Člen 1

Vsebina in področje uporabe

TARGET zagotavlja naslednje račune za poravnavo v eurih v centralnobančnem denarju:

(a) glavne denarne račune za poravnavo operacij s centralnimi bankami;

(b) namenske denarne račune za storitev bruto poravnave v realnem času (namenski denarni računi za RTGS) in podračune za medbančna plačila in plačila strank v realnem času ter poravnavo transakcij s podsistemi;

(c) tehnične račune podsistema v okviru storitve bruto poravnave v realnem času (tehnični računi podsistema v RTGS), tehnične račune podsistema v okviru storitve poravnave takojšnjih plačil v TARGET (tehnični računi podsistema v TIPS) in račune jamstvenega sklada v podsistemu za poravnavo transakcij s podsistemi;

(d) namenske denarne račune za TARGET2-Securities (namenski denarni računi za T2S) za plačila v denarju v zvezi s transakcijami z vrednostnimi papirji ter

(e) namenske denarne račune za storitev poravnave takojšnjih plačil v TARGET (namenski denarni računi za TIPS) za poravnavo takojšnjih plačil.

Člen 2

Opredelitev pojmov

V tej smernici ima vsak od naslednjih pojmov pomen, kot je določen v Prilogi III:

(1) „skupina za spremljanje računov“;

(2) „imetnik naslovljive BIC“;

(3) „podsistem“;

(4) „račun jamstvenega sklada v podsistemu“;

(5) „postopek poravnave podsistema“;

(6) „podsistemov nalog za prenos“;

(7) „avtokolateralizacija“;

(8) „samodejni nalog za prenos likvidnosti“;

(9) „razpoložljiva likvidnost“;

(10) „bančna skupina“;

(11) „podružnica“;

(12) „splošno sporočilo“;

(13) „delovni dan“ ali „delovni dan v TARGET“;

(14) „identifikacijska koda podjetja“;

(15) „mnenje o sposobnosti“;

(16) „nalog za prenos denarja“;

(17) „centralna banka“ (CB);

(18) „centralnobančna operacija“;

(19) „priključena NCB“;

(20) „rešitev za izredne razmere“;

(21) „kreditna institucija“;

(22) „likvidnostni limit“;

(23) „medsistemska poravnava“;

(24) „namenski denarni račun“;

(25) „obrestna mera mejnega depozita“;

(26) „mejni depozit“;

(27) „NCB euroobmočja“;

(28) „shema takojšnjih kreditnih plačil SEPA (SCT Inst) Evropskega sveta za plačila“ ali „shema SCT Inst“;

(29) „CB Eurosistema“;

(30) „primer neizpolnitve“;

(31) „jamstveni sklad“;

(32) „postopek zaradi insolventnosti“;

(33) „nalog za takojšnje plačilo“;

(34) „agent“;

(35) „posojilo čez dan“;

(36) „investicijsko podjetje“;

(37) „NCB na ravni 3“;

(38) „nalog za prenos likvidnosti“;

(39) „obrestna mera mejnega posojila“;

(40) „mejno posojilo“;

(41) „storitev poizvedbe na podlagi mobilnih nadomestnih identifikatorjev (MPL)“;

(42) „skoraj takojšnje plačilo“;

(43) „ponudnik omrežnih storitev“;

(44) „neporavnan nalog za prenos denarja“;

(45) „udeleženec“;

(46) „prejemnik plačila“;

(47) „plačnik“;

(48) „plačilni nalog“;

(49) „pozitiven odgovor na odpoklic“;

(50) „organ javnega sektorja“;

(51) „dosegljivi subjekt“;

(52) „postopek poravnave podsistema v okviru storitve bruto poravnave v realnem času“ (postopek poravnave podsistema v RTGS);

(53) „tehnični račun podsistema v okviru storitve bruto poravnave v realnem času“;

(54) „odpoklic“;

(55) „na pravilih temelječ nalog za prenos likvidnosti“;

(56) „skupina računov poravnalnih bank“;

(57) „poravnalna banka“;

(58) „začasna izključitev“;

(59) „TARGET račun“;

(60) „komponenta TARGET“;

(61) „koordinator TARGET“;

(62) „postopek poravnave podsistema v okviru storitve poravnave takojšnjih plačil v TARGET (TIPS)“ (postopek poravnave podsistema v TIPS);

(63) „tehnični račun podsistema v okviru storitve poravnave takojšnjih plačil v TARGET (TIPS)“ (tehnični račun podsistema v TIPS);

(64) „vodja poravnave v TARGET“;

(65) „TARGET2-Securities“ (T2S);

(66) „tehnične motnje v delovanju TARGET“.

Člen 3

Komponente TARGET

1. TARGET je pravno strukturiran kot množica plačilnih sistemov, ki so komponente TARGET.

2. Vsaka CB Eurosistema upravlja svojo komponento TARGET.

3. Vsaka komponenta TARGET je sistem, ki je kot tak določen po ustrezni nacionalni zakonodaji, s katero se izvaja Direktiva 98/26/ES Evropskega parlamenta in Sveta ( 1 ).

4. Imena komponent TARGET vključujejo samo „TARGET“ in ime ali kratico zadevne CB Eurosistema ali države članice, v kateri je ta CB Eurosistema. Komponenta TARGET, ki jo upravlja ECB, se imenuje TARGET-ECB.

Člen 4

Priključitev NCB držav članic, katerih valuta ni euro

NCB držav članic, katerih valuta ni euro, se lahko priključijo k TARGET samo, če sklenejo sporazum s CB Eurosistema. Tak sporazum mora določati, da bodo priključene NCB ravnale v skladu to smernico, ob upoštevanju katerih koli medsebojno dogovorjenih ustreznih specifikacij in sprememb.

Člen 5

Transakcije znotraj ESCB

Transakcije v eurih znotraj Evropskega sistema centralnih bank (ESCB) se obdelujejo prek TARGET, razen plačil, za katera se CB dvostransko dogovorijo, da jih bodo obdelovale prek korespondenčnih računov, kjer je to primerno.

Člen 6

Obveznosti in terjatve znotraj Eurosistema

1. Vse poravnave nalogov za prenos denarja med udeleženci v različnih komponentah TARGET se samodejno združijo in prilagodijo, da tvorijo del enotne obveznosti ali terjatve vsake NCB euroobmočja do ECB, kakor je določeno v sporazumu med NCB Eurosistema. Obveznost ali terjatev vsake NCB euroobmočja do ECB se vsak dan prilagodi za knjigovodske potrebe, pri čemer se uporabi delta stanj ob koncu dneva na vseh TARGET računih v poslovnih knjigah zadevne NCB euroobmočja.

2. Za potrebe računovodstva in poročanja vsaka NCB euroobmočja vodi račun, na katerem evidentira svojo obveznost ali terjatev do ECB, ki izhaja iz poravnave nalogov za prenos denarja med njeno komponento in drugimi komponentami TARGET.

3. ECB v svojih poslovnih knjigah odpre za vsako NCB euroobmočja račun, na katerem se na koncu dneva odrazi taka obveznost ali terjatev NCB euroobmočja do ECB.







ODDELEK II

UPRAVLJANJE

Člen 7

Ravni upravljanja

1. Brez poseganja v člen 8 Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) upravljanje TARGET temelji na sistemu upravljanja na treh ravneh. Naloge, dodeljene Svetu ECB (raven 1), organu za tehnično in operativno upravljanje na ravni 2 ter NCB na ravni 3, so določene v Prilogi II.

2. Svet ECB je odgovoren za usmerjanje, upravljanje in kontroliranje TARGET. Naloge, dodeljene ravni 1, so v izključni pristojnosti Sveta ECB.

3. V skladu s tretjim pododstavkom člena 12.1 Statuta ESCB so CB Eurosistema odgovorne za naloge, dodeljene ravni 2, znotraj splošnega okvira, ki ga opredeli Svet ECB. Organ na ravni 2 je ustanovil Svet ECB, CB Eurosistema pa so mu zaupale nekatere naloge tehničnega in operativnega upravljanja, povezane s TARGET.

4. CB Eurosistema se organizirajo s sklenitvijo ustreznih sporazumov.

5. V skladu s tretjim pododstavkom člena 12.1 Statuta ESCB so NCB na ravni 3 odgovorne za naloge, dodeljene ravni 3, znotraj splošnega okvira, ki ga opredeli Svet ECB.

6. NCB na ravni 3 sklenejo s CB Eurosistema sporazume o zagotavljanju storitev, ki jih morajo zagotavljati NCB na ravni 3. Kadar je to primerno, taki sporazumi vključujejo tudi priključene NCB.

7. Eurosistem kot ponudnik storitev T2S in CB Eurosistema kot upravljavke svojih nacionalnih komponent TARGET sklenejo sporazum o storitvah, ki jih mora Eurosistem zagotoviti CB Eurosistema v zvezi z vodenjem namenskih denarnih računov za T2S. Kadar je to primerno, tak sporazum sklenejo tudi priključene NCB.







ODDELEK III

DELOVANJE TARGET

Člen 8

Pisarna za podporo sistemu

Vsaka CB Eurosistema vzpostavi in vzdržuje pisarno za podporo sistemu, ki zagotavlja podporo udeležencem njene nacionalne komponente TARGET. Pisarna za podporo deluje najmanj med 7.00 in 18.15 po srednjeevropskem času. Ta urnik se na zadnji dan obdobja izpolnjevanja obveznih rezerv Eurosistema podaljša do 18.30 po srednjeevropskem času.

Člen 9

Usklajeni pogoji za udeležbo v sistemu TARGET

1. Vsaka NCB euroobmočja sprejme ureditev za izvedbo usklajenih pogojev za udeležbo v TARGET, kakor so določeni v Prilogi I, tako da imajo v njej uporabljeni pojmi, ki so navedeni v Prilogi III, enak pomen kot v Prilogi III. Ta ureditev izključno ureja razmerje med zadevno NCB euroobmočja in njenimi udeleženci glede odprtja in vodenja TARGET računov.

2. Z učinkom od 20. novembra 2023 CB Eurosistema za udeležence, ki so primerni za udeležbo v TARGET, za zagotavljanje storitev s področja uporabe te smernice ne odpirajo računov, ki niso TARGET računi, z naslednjimi izjemami: (a) računi za udeležence, ki so navedeni v usklajenih pogojih za udeležbo v TARGET v Prilogi I, del I, člen 4(2), točki (a) in (b); (b) računi, na katerih se vodijo denarna sredstva čez dan izključno za izvajanje pologov in dvigov denarja; (c) računi, ki se uporabljajo za vodenje zarubljenih denarnih sredstev, denarnih sredstev, zastavljenih v korist upnika - tretje osebe, ali sredstev iz člena 3(1)(d) Uredbe Evropske centralne banke (EU) 2021/378 (ECB/2021/1) ( 2 ); (d) računi, ki jih uporabljajo udeleženci v sistemih, ki jih upravlja NCB, in se uporabljajo za kliring takojšnjih plačil, skladnih s shemo SCT Inst.

3. ECB sprejme pogoje za sistem TARGET-ECB tako, da izvede usklajene pogoje za udeležbo v TARGET, kakor so določeni v Prilogi I, razen da: (a) sistem TARGET-ECB zagotavlja storitve kliringa in poravnave samo organizacijam, ki opravljajo storitve kliringa in poravnave, vključno s subjekti s sedežem zunaj Evropskega gospodarskega prostora (EGP), če so ti predmet pregleda s strani pristojnega organa in je Svet ECB odobril njihov dostop do sistema TARGET-ECB; (b) sistem TARGET-ECB ne zagotavlja posojila čez dan niti avtokolateralizacije.

4. Standardne ureditve, ki jih sprejmejo CB Eurosistema za izvajanje usklajenih pogojev za udeležbo v TARGET, se objavijo.

5. CB Eurosistema lahko na podlagi nacionalnih pravnih omejitev zahtevajo odstopanja od usklajenih pogojev za udeležbo v TARGET. Svet ECB prouči take zahteve za vsak posamezni primer in odobri odstopanja, kjer je primerno.

6. V skladu z zadevnim denarnim sporazumom lahko ECB določi ustrezne pogoje za udeležbo v TARGET za subjekte, navedene v Prilogi I, del I, člen 4(2), točka (e).

7. CB Eurosistema nobenemu subjektu ne dovolijo, da je imetnik naslovljive BIC ali dosegljivi subjekt v njihovi komponenti TARGET, če ta subjekt deluje prek imetnika TARGET računa, ki je NCB države članice, vendar ni niti CB Eurosistema niti priključena NCB.

8. CB Eurosistema ne registrirajo imetnikov naslovljive BIC, ki so primerni za udeležbo v TARGET, kakor je določeno v Prilogi I, del I, člen 4, razen svojih podružnic in subjektov iz Priloge I, del I, člen 4(2), točki (a) in (b).

9. Z izjemo pravil v zvezi s podsistemi CB Eurosistema ne sprejmejo nobenih dodatnih pravil v zvezi z udeležbo v TARGET razen pravil, ki so določena v usklajenih pogojih za udeležbo v TARGET. Za uporabo TARGET ali v povezavi z njim se ne zaračunavajo nobena nadomestila razen nadomestil iz Priloge I, Dodatek VI, z izjemo nadomestil za storitve v zvezi s soupravljanjem glavnega denarnega računa s strani NCB (kakor je določeno v Prilogi I, del II, člen 2), če CB Eurosistema te storitve ponuja. CB Eurosistema, ki ponuja soupravljanje glavnega denarnega računa, pri določanju nadomestil za te storitve upošteva načelo polnega pokrivanja stroškov in v nadomestila prenese najmanj celotne stroške, ki jih ima s temi storitvami.

10. Z odstopanjem od odstavka 9 lahko CB Eurosistema določijo dodatna pravila v zvezi s TARGET računi, ki se odprejo za vodenje denarnih sredstev, ki se zagotovijo kot gotovinsko zavarovanje ali so del kritnega sklada.

Člen 10

Posojilo čez dan – avtokolateralizacija

1. NCB euroobmočja lahko udeležencu odobrijo posojilo čez dan. Posojilo čez dan se lahko odobri samo na njegovem primarnem glavnem denarnem računu in samo v skladu z ureditvijo za izvajanje pravil o zagotavljanju posojila čez dan, določeno v Prilogi I, del II. Posojilo čez dan se ne odobri udeležencu, ki mu je bila začasno ali trajno odvzeta primernost za nasprotno stranko v operacijah denarne politike Eurosistema.

2. NCB euroobmočja na zahtevo udeleženca z dostopom do posojila čez dan nudijo avtokolateralizacijo na namenskih denarnih računih za T2S, pod pogojem, da se to stori v skladu s pogoji za avtokolateralizacijo, določenimi v Prilogi I, del IV.

3. Udeleženci, za katere veljajo omejevalni ukrepi, ki jih je sprejel Svet Evropske unije ali države članice v skladu s členom 65(1), točka (b), členom 75 ali členom 215 Pogodbe in katerih izvajanje je po mnenju zadevne NCB euroobmočja, potem ko je obvestila ECB, nezdružljivo z nemotenim delovanjem TARGET, niso primerni za pridobitev posojila čez dan ali avtokolateralizacije.

4. NCB euroobmočja lahko podsistemu odobrijo posojilo čez dan, kakor je določeno v Prilogi I, del II, člen 10(2), točka (d), če je bila zadevna ureditev vnaprej predložena Svetu ECB in jo je ta odobril.

5. NCB euroobmočja lahko nekaterim primernim centralnim nasprotnim strankam odobrijo posojilo čez noč pod pogoji iz Priloge I, del II, člen 10(5), če je bila zahteva vnaprej predložena Svetu ECB in jo je ta odobril.

6. Svet ECB lahko na predlog zadevne NCB euroobmočja zakladniške oddelke, navedene v Prilogi I, del II, člen 10(2), točka (b), izvzame iz zahteve po zagotovitvi ustreznega zavarovanja pred pridobitvijo posojila čez dan.

7. Kadar NCB euroobmočja odloči, da udeležencu začasno ali trajno onemogoči ali omeji dostop do posojila čez dan ali avtokolateralizacije iz razlogov skrbnega in varnega poslovanja, kakor je določeno v Prilogi I, del II, člen 13(1), točka (c), oziroma Prilogi I, del IV, člen 11, o tem takoj pisno obvesti ECB, druge NCB euroobmočja in priključene NCB. Kjer je primerno, Svet ECB odloči o enotnem izvajanju sprejetih ukrepov v vseh komponentah TARGET.

8. Če se nasprotni stranki začasno ali trajno onemogoči ali omeji dostop do instrumentov denarne politike iz razlogov skrbnega in varnega poslovanja ali iz drugih razlogov v skladu z nacionalnimi določbami, s katerimi se izvaja člen 158 Smernice Evropske centralne banke (EU) 2015/510 (ECB/2014/60) ( 3 ), zadevna NCB euroobmočja v zvezi z dostopom do posojila čez dan to odločitev izvede na podlagi določb pogodbenih dogovorov ali predpisov, ki jih uporablja zadevna NCB euroobmočja.

9. Kadar NCB euroobmočja odloči, da nasprotni stranki pri operacijah denarne politike Eurosistema začasno ali trajno onemogoči ali omeji dostop do posojila čez dan ali avtokolateralizacije v skladu s Prilogo I, del II, člen 13(3), oziroma Prilogo I, del IV, člen 11, taka odločitev ne učinkuje, dokler je ne odobri Svet ECB.

10. Z odstopanjem od odstavka 9 lahko NCB euroobmočja v nujnih okoliščinah nasprotni stranki pri operacijah denarne politike Eurosistema začasno onemogoči dostop do posojila čez dan in/ali avtokolateralizacije s takojšnim učinkom. V takih primerih zadevna NCB euroobmočja o tem takoj pisno obvesti Svet ECB. Svet ECB sme razveljaviti ukrep NCB euroobmočja. Vendar se šteje, da je Svet ECB ukrep NCB euroobmočja odobril, če Svet ECB v desetih dneh od dneva, ko je ECB prejela obvestilo, NCB euroobmočja ne pošlje obvestila o taki razveljavitvi.

11. Svet ECB lahko odloči, da se kazni, določene v Prilogi I, del II, člen 12(4), ne izvršijo ali se znižajo, če je negativno stanje zadevnega subjekta ob koncu dneva mogoče pripisati višji sili in/ali tehničnim motnjam v delovanju TARGET, kakor je ta pojem opredeljen v Prilogi III.

Člen 11

Dodatni pogoji za podsisteme

1. Za razmerje med zadevno CB Eurosistema in podsistemom, vključno s podsistemi, ki jih upravljajo CB Eurosistema, se poleg določb iz člena 9(1) do (9) uporabljajo naslednje določbe.

2. CB Eurosistema zagotavljajo storitve prenosa denarnih sredstev v centralnobančnem denarju podsistemom, ki delujejo v tej vlogi. Te storitve se ponujajo prek: (a) postopka poravnave podsistema v TIPS samo za podporo poravnave takojšnjih plačil v skladu s shemo SCT Inst ali skoraj takojšnjih plačil v poslovnih knjigah podsistema ali (b) postopkov poravnave podsistema v RTGS za vse druge primere.

3. CB Eurosistema lahko izjemoma in na podlagi odobritve organa na ravni 2 iz Priloge II odobrijo podsistemu uporabo namenskega denarnega računa za RTGS, razen v zvezi s poravnavo takojšnjih plačil v skladu s shemo SCT Inst. Vloga za dovoljenje mora vsebovati obrazloženo prošnjo podsistema. Če se prošnji ugodi, se uporabijo cene iz Priloge I, Dodatek VI, odstavek 4.

4. Vsaka CB Eurosistema na zahtevo odpre podračun za katero koli poravnalno banko, za katero vodi namenski denarni račun za RTGS, če je ta poravnalna banka udeleženka komponente TARGET pri tej CB Eurosistema ali druge komponente TARGET.

5. CB Eurosistema lahko poleg pogojev iz Priloge I določijo pogoje v zvezi z udeležbo podsistemov v TARGET, ki se nanašajo na: (a) postopek neprekinjenega poslovanja in postopek v izrednih razmerah; (b) naravo upravičenja do denarnih sredstev na TARGET računu, če ta denarna sredstva niso del premoženja podsistema; (c) pravice CB do zastave in pobota na TARGET računih, katerih imetnik je podsistem ali ki se vodijo v njegovem imenu; (d) zbiranje in razporejanje obračunanih obresti; (e) regulativne zahteve (vključno s pregledniškimi zahtevami) za podsistem ali poravnalne banke podsistema (vključno z regulativnimi zahtevami tujih regulatorjev); (f) izmenjavo informacij za preverjanje skladnosti s politiko Eurosistema.

6. CB Eurosistema si izmenjajo informacije o vseh pomembnih dogodkih v procesu poravnave podsistema.

Člen 12

Financiranje in metodologija stroškov

1. Svet ECB določi pravila, ki veljajo za financiranje TARGET.

2. Svet ECB določi cenovno strukturo za TARGET ob uporabi skupne metodologije stroškov v Eurosistemu.

Člen 13

Določbe o varnosti

CB Eurosistema izpolnjujejo ukrepe, ki jih določi Svet ECB ter ki urejajo varnostno politiko in varnostne zahteve in kontrole za TARGET, tudi v zvezi s kibernetsko odpornostjo in informacijsko varnostjo.

Člen 14

Pravila o reviziji

Revizijske ocene se opravijo v skladu z načeli in ureditvijo iz revizijske politike ESCB, ki jo je določil Svet ECB.

Člen 15

Obveznosti v primeru začasne ali trajne izključitve

1. CB Eurosistema takoj in brez predhodnega obvestila trajno ali začasno izključijo udeleženca iz svoje komponente TARGET, če: (a) je v zvezi z udeležencem uveden postopek zaradi insolventnosti ali (b) udeleženec več ne izpolnjuje meril za dostop, potrebnih za udeležbo v tej komponenti TARGET.

2. Če CB Eurosistema začasno ali trajno izključi udeleženca iz TARGET v skladu z odstavkom 1 ali iz razlogov skrbnega in varnega poslovanja v skladu s členom 17, o tem takoj obvesti vse druge CB Eurosistema in pri tem navede: (a) ime udeleženca in njegovo BIC; (b) informacije, na podlagi katerih je NCB euroobmočja sprejela odločitev, vključno z vsemi informacijami ali mnenji, ki jih je prejela od ustreznega nadzornega organa; (c) ukrep, ki ga je sprejela, in predlagani časovni okvir za njegovo uveljavitev. Vsaka CB Eurosistema izmenja informacije v zvezi s takim udeležencem, vključno z informacijami o nalogih za prenos denarja, ki so naslovljeni nanj, če tako zahteva druga CB Eurosistema.

3. CB Eurosistema, ki je trajno ali začasno izključila udeleženca iz svoje komponente TARGET v skladu z odstavkom 1, je odgovorna drugim CB Eurosistema, če: (a) po tem odobri poravnavo nalogov za prenos denarja, naslovljenih na udeležence, ki jih je začasno ali trajno izključila, ali (b) ne izpolni obveznosti iz odstavkov 1 in 2.

4. CB Eurosistema, ki je začasno izključila udeleženca iz svoje komponente TARGET v skladu z odstavkom 1(a), obdela naloge za prenos denarja tega udeleženca samo na podlagi navodil njegovih predstavnikov, kar vključuje tiste, ki jih imenuje pristojni organ ali sodišče, kot je stečajni upravitelj udeleženca, ali na podlagi izvršljive odločitve pristojnega organa ali sodišča, ki vsebuje navodila glede obdelave plačil. CB Eurosistema zavrne vse odhodne naloge za prenos denarja z namenskih denarnih računov za TIPS, ki pripadajo začasno izključenemu udeležencu.

Člen 16

Postopki za zavrnitev zahteve za udeležbo v TARGET iz razlogov skrbnega in varnega poslovanja

Kadar CB Eurosistema na podlagi Priloge I, del I, člen 5(5), točka (c), zavrne zahtevo za vključitev v TARGET iz razlogov skrbnega in varnega poslovanja, o tej zavrnitvi nemudoma obvesti druge CB Eurosistema.

Člen 17

Postopki za začasno ali trajno izključitev iz TARGET in začasno ali trajno onemogočenje ali omejitev dostopa do posojila čez dan in avtokolateralizacije iz razlogov skrbnega in varnega poslovanja

1. Kadar NCB euroobmočja iz razlogov skrbnega in varnega poslovanja začasno ali trajno onemogoči ali omeji dostop udeleženca do posojila čez dan na podlagi Priloge I, del II, člen 13(1), točka (c), ali avtokolateralizacije na podlagi Priloge I, del IV, člen 11, ali CB Eurosistema začasno ali trajno izključi udeleženca iz TARGET na podlagi Priloge I, del I, člen 25(2), točka (e), ta odločitev, kolikor je mogoče, učinkuje hkrati v vseh komponentah TARGET.

2. NCB euroobmočja informacije iz člena 15(2) nemudoma pošlje ustreznim nadzornim organom v državi članici te NCB euroobmočja in jih zaprosi, da informacije posredujejo nadzornim organom v drugih državah članicah, kjer ima udeleženec hčerinsko družbo ali podružnico. Druge NCB euroobmočja ob upoštevanju odločitve iz odstavka 1 sprejmejo ustrezne ukrepe in informacije o tem nemudoma pošljejo ECB.

3. Izvršilni odbor ECB lahko predlaga Svetu ECB, da sprejme katero koli odločitev, s katero bi zagotovil enotno izvajanje ukrepov, sprejetih v skladu z odstavkoma 1 in 2.

4. NCB euroobmočja v državah članicah, kjer je treba to odločitev izvesti, o odločitvi obvestijo udeleženca in sprejmejo vse potrebne izvedbene ukrepe.

Člen 18

Postopki sodelovanja CB Eurosistema v povezavi z upravnimi ali omejevalnimi ukrepi

V povezavi z izvajanjem Priloge I, del I, člen 29(3):

1. vsaka CB Eurosistema nemudoma posreduje vsem CB, na katere to lahko vpliva, vse informacije, ki jih prejme v povezavi s predlaganim nalogom za prenos denarja, razen nalogov za prenos likvidnosti med različnimi računi istega udeleženca;

2. vsaka CB Eurosistema, ki od udeleženca prejme dokazilo o obvestitvi ali prejemu soglasja katerega koli pristojnega organa, to dokazilo nemudoma posreduje vsem drugim CB, ki delujejo kot ponudniki plačilnih storitev plačnika ali prejemnika plačila, kot je primerno;

3. CB Eurosistema, ki deluje kot ponudnik plačilnih storitev plačnika, nato nemudoma obvesti plačnika, da lahko vnese zadevni nalog za prenos denarja v TARGET.

Člen 19

Postopek neprekinjenega poslovanja in postopek v izrednih razmerah

1. Če nastopi dogodek, ki vpliva na normalno delovanje TARGET, zadevna CB Eurosistema takoj obvesti koordinatorja TARGET, ki skupaj z vodjo poravnave v TARGET v zadevni CB Eurosistema odloči o nadaljnjih ukrepih.

2. CB Eurosistema poročajo o izpadu, povezanem z udeležencem, kakor je naveden v Prilogi I, Dodatek IV, odstavek 2.4, 3.3 ali 4.2, koordinatorju TARGET najpozneje 30 minut po začetku izpada ali ob prvi priložnosti po odkritju izpada, če bi ta izpad lahko vplival na delovanje TARGET ali povzročil sistemsko tveganje ali če je tega udeleženca CB Eurosistema določila za kritičnega udeleženca na podlagi meril, ki se redno posodabljajo in objavijo na spletni strani ECB.

3. CB Eurosistema se lahko v izjemnih okoliščinah odločijo spremeniti urnik delovanja TARGET iz razlogov, ki vključujejo med drugim izpad, ki vpliva na podsistem. Tako odločitev sprejmejo CB Eurosistema skupaj.

4. V primeru drugih dogodkov, ki bi lahko vplivali na normalno delovanje TARGET, zadevna CB Eurosistema te dogodke spremlja in upravlja, da prepreči prenos vplivov na nemoteno delovanje TARGET.

5. CB Eurosistema vzdržujejo povezavo z rešitvijo za izredne razmere.

Člen 20

Obravnava terjatev po odškodninski shemi v TARGET

1. Razen če Svet ECB odloči drugače, se odškodninski postopek, določen v Prilogi I, Dodatek II, vodi v skladu s tem členom.

2. CB udeleženca, ki je vložil odškodninski zahtevek, opravi predhodno presojo odškodninskega zahtevka in v zvezi s to presojo komunicira s tem udeležencem. Tej CB pomagajo druge zadevne CB, če je to potrebno za presojo zahtevkov. CB obvesti ECB in druge zadevne CB takoj, ko izve za vložene zahtevke.

3. CB udeleženca, ki je vložil zahtevek, v devetih tednih po tehničnih motnjah v delovanju TARGET pripravi poročilo o predhodni presoji, ki vsebuje presojo CB glede prejetih zahtevkov, ter ga predloži ECB in drugim zadevnim CB.

4. V petih tednih po prejemu poročila o predhodni presoji Svet ECB opravi končno presojo vseh prejetih zahtevkov in odloči o ponudbah odškodnine, ki bodo dane zadevnim udeležencem. V petih delovnih dneh po zaključku končne presoje ECB sporoči rezultat končne presoje zadevnim CB. Te CB nemudoma obvestijo svoje udeležence o rezultatu končne presoje in, kjer pride v poštev, o podrobnostih ponudbe odškodnine, skupaj z obrazcem za pisni sprejem ponudbe.

5. CB v dveh tednih po izteku roka iz zadnjega stavka v Prilogi I, Dodatek II, odstavek 4(d), obvesti ECB in vse druge zadevne CB o tem, katere ponudbe odškodnine so bile sprejete in katere zavrnjene.

6. CB obvestijo ECB o vseh zahtevkih, ki so jih pri njih vložili njihovi udeleženci in ki ne sodijo v okvir odškodninske sheme v TARGET, se pa nanašajo na tehnične motnje v delovanju TARGET.

Člen 21

Obravnava škode zaradi tehničnih motenj v delovanju TARGET

1. V primeru tehničnih motenj v delovanju TARGET: (a) ima na strani plačnika vsaka CB, pri kateri je plačnik vložil depozit, določeno finančno korist, ki je enaka obrestim po razliki med obrestno mero za operacije glavnega refinanciranja Eurosistema in obrestno mero mejnega depozita, ki se izračunajo od mejnega povečanja uporabe mejnega depozita pri Eurosistemu za čas trajanja tehničnih motenj v delovanju TARGET, a največ do zneska neporavnanih nalogov za prenos denarja. Kadar plačniku ostanejo neobrestovana presežna denarna sredstva, je finančna korist enaka obrestim po obrestni meri za operacije glavnega refinanciranja Eurosistema, ki se izračunajo od zneska neobrestovanih presežnih denarnih sredstev za čas trajanja tehničnih motenj v delovanju TARGET, a največ do zneska neporavnanih nalogov za prenos denarja; (b) ima na strani prejemnika plačila CB, pri kateri je prejemnik plačila vzel mejno posojilo, določeno finančno korist, ki je enaka obrestim po razliki med obrestno mero mejnega posojila in obrestno mero za operacije glavnega refinanciranja Eurosistema, ki se izračunajo od mejnega povečanja uporabe mejnega posojila za čas trajanja tehničnih motenj v delovanju TARGET, a največ do zneska neporavnanih nalogov za prenos denarja.

2. Finančne koristi ECB obsegajo: (a) zaslužek v razmerju do priključenih NCB, ki izvira iz drugačnega obrestovanja stanj teh priključenih NCB ob koncu dneva v razmerju do ECB, in (b) znesek kazenskih obresti, ki jih ECB prejme od priključenih NCB, kadar katera od teh priključenih NCB udeležencu naloži kazen, ker ni uspel pravočasno vrniti posojila čez dan, kakor je določeno v sporazumu med CB Eurosistema in priključenimi NCB.

3. CB združijo finančne koristi iz odstavkov 1 in 2 in tako združeni znesek se uporabi za poplačilo tistih CB, ki imajo stroške zaradi izplačila odškodnine svojim udeležencem. Vse preostale finančne koristi ali stroški, ki so jih imele CB zaradi izplačila odškodnine svojim udeležencem, se razdelijo med CB Eurosistema v skladu s ključem za vpis kapitala ECB.

Člen 22

Pravice na denarnih sredstvih na podračunih iz naslova zavarovanja in jamstvo znotraj Eurosistema

1. Za potrebe poravnave podsistemovih nalogov za prenos, povezanih s postopkom poravnave C podsistema v RTGS, vsaka CB Eurosistema, ki je odprla podračune za svoje imetnike namenskih denarnih računov za RTGS, zagotovi, da se stanja na teh podračunih (vključno s povečanji ali zmanjšanji tega stanja zaradi knjiženja plačil medsistemske poravnave v dobro ali breme podračuna ali knjiženja prenosov likvidnosti v dobro podračuna) ob času, ko podsistem začne cikel poravnave, lahko uporabijo samo za poravnavo podsistemovih nalogov za prenos, povezanih z navedenim postopkom poravnave C podsistema v RTGS. To velja ne glede na postopke zaradi insolventnosti zadevnega imetnika namenskega denarnega računa za RTGS in ne glede na posamezne izvršilne ukrepe v zvezi s podračunom tega imetnika namenskega denarnega računa za RTGS.

2. Vsakič, ko se prenese likvidnost na podračun imetnika namenskega denarnega računa za RTGS in CB Eurosistema ni CB podsistema, ta CB Eurosistema na podlagi obvestila podsistema (s sporočilom o začetku cikla) temu podsistemu potrdi stanje na podračunu in s tem jamči CB podsistema plačilo do zneska tega konkretnega stanja. Potrditev stanja podsistemu vključuje tudi pravno zavezujočo izjavo volje CB podsistema, s katero ta jamči podsistemu plačilo do zneska potrjenega stanja. S potrditvijo povečanja ali zmanjšanja tega stanja zaradi knjiženja podsistemovih nalogov za prenos v okviru medsistemske poravnave v dobro ali breme podračuna ali knjiženja prenosov likvidnosti v dobro podračuna tako CB Eurosistema, ki ni CB podsistema, kot tudi CB podsistema izjavita, da se je jamstvo povečalo ali zmanjšalo za znesek plačila. Obe jamstvi sta nepreklicni, brezpogojni in izplačljivi na prvi poziv. Obe jamstvi prenehata po obvestilu podsistema, da je bila poravnava zaključena (s sporočilom o zaključku cikla).







ODDELEK IV

PREHODNE IN KONČNE DOLOČBE

Člen 23

Reševanje sporov in veljavno pravo

1. V primeru spora med CB Eurosistema v zvezi s to smernico si prizadete stranke prizadevajo za rešitev spora v skladu z Memorandumom o soglasju o postopku reševanja sporov znotraj ESCB.

2. Z odstopanjem od odstavka 1 je za rešitev spora pristojen Svet ECB, če prizadeti stranki spora v zvezi z delitvijo nalog med ravnjo 2 in ravnjo 3 ne moreta rešiti sporazumno.

3. V primeru spora take vrste, kakor je navedena v odstavku 1, se zadevne pravice in obveznosti strank v prvi vrsti določijo po pravilih in postopkih, določenih v tej smernici. V sporih glede nalogov za prenos denarja med komponentami TARGET se kot dopolnilni vir uporablja pravo države članice, v kateri ima sedež CB Eurosistema prejemnika plačila, pod pogojem, da to ni v nasprotju s to smernico.

Člen 24

Razveljavitev Smernice 2013/47/EU (ECB/2012/27)

▼M1

1. Smernica ECB/2012/27 se razveljavi z učinkom od 20. marca 2023.

▼B

2. Sklicevanje na razveljavljeno smernico se šteje za sklicevanje na to smernico.

Člen 25

Začetek učinkovanja in izvedba

1. Ta smernica začne učinkovati na dan, ko so o njej uradno obveščene nacionalne centralne banke držav članic, katerih valuta je euro.

▼M1

2. Centralne banke Eurosistema ravnajo v skladu s to smernico od 20. marca 2023.

▼B

3. ►M1 ◄ O besedilih in sredstvih, ki se nanašajo na te ukrepe, obvestijo ECB najpozneje do 19. aprila 2022. Nacionalne centralne banke držav članic, katerih valuta je euro, sprejmejo ukrepe, ki so potrebni za uskladitev s to smernico, in jih uporabljajo od 20. marca 2023.O besedilih in sredstvih, ki se nanašajo na te ukrepe, obvestijo ECB najpozneje do 19. aprila 2022.

Člen 26

Druge in prehodne določbe

1. Na dan, ki je določen v členu 25(2): (a) se stanje na udeleženčevih PM računih v sistemu TARGET2 prenese na ustrezne glavne denarne račune, ki jih določi udeleženec; (b) udeleženčevi namenski denarni računi za TIPS v sistemu TARGET2 postanejo namenski denarni računi za TIPS; (c) udeleženčevi namenski denarni računi za T2S v sistemu TARGET2 postanejo namenski denarni računi za T2S; (d) udeleženčevi tehnični računi v sistemu TARGET2, tehnični računi podsistema v TIPS v sistemu TARGET2 in računi jamstvenega sklada v sistemu TARGET2 postanejo tehnični računi podsistema v RTGS, tehnični računi podsistema v TIPS oziroma računi jamstvenega sklada v podsistemu; (e) se stanje na udeleženčevih domačih računih prenese na ustrezne glavne denarne račune, ki jih določi udeleženec.

2. Udeleženci zaradi prenosa stanja na podlagi odstavka 1 ne smejo imeti niti izgube niti dobička.

3. Obveznosti znotraj Eurosistema, ki so nastale s poravnavo plačil med udeleženci v različnih komponentah sistema TARGET2 na podlagi člena 6 Smernice 2013/47/EU (ECB/2012/27), se še naprej evidentirajo v TARGET v skladu s členom 6 te smernice.

4. Ne glede na Prilogo I, del I, člen 5(1), točki (d) in (e), mnenja o sposobnosti in mnenja o državi, ki so jih zahtevale CB Eurosistema na podlagi člena 13 Smernice 2013/47/EU (ECB/2012/27) ali na podlagi Priloge II, člen 8(2), Priloge IIA, člen 6(2), in Priloge IIB, člen 6(2), k Smernici 2013/47/EU (ECB/2012/27), ostanejo v veljavi za potrebe te smernice.

5. Ne glede na Prilogo I, del II, člen 10(2), točka (d), dostop do posojila čez dan, ki ga je odobril Svet ECB pod pogoji iz Priloge III, odstavek 2(e), k Smernici 2013/47/EU (ECB/2012/27), ostane v veljavi.

6. Skupine, ki jih je priznal Svet ECB v skladu z opredelitvijo „skupine“ v Prilogi II, člen 1, k Smernici 2013/47/EU (ECB/2012/27), so še priznane in štejejo za bančne skupine za potrebe te smernice.

Člen 27

Naslovniki, izvedbeni ukrepi in poročanje ravni 1

1. Ta smernica je naslovljena na vse centralne banke Eurosistema.

2. Svet ECB od ravni 2 vsako leto prejme poročilo z informacijami, ki jih potrebuje za izpolnjevanje obveznosti, ki jih ima v vlogi ravni 1.









PRILOGA I

USKLAJENI POGOJI ZA UDELEŽBO V TARGET

DEL I

Splošni pogoji

Člen 1

Področje uporabe

Pogoji iz tega dela urejajo razmerje med [vstaviti ime CB] in njenimi udeleženci v sistemu TARGET-[vstaviti sklic na CB/državo]. Pogoji iz delov II, III, IV, V, VI in VII se uporabljajo, če udeleženci izberejo in se jim odobri račun ali več računov, ki so opisani v teh delih. Pogoji iz delov I do VII te priloge se v tej smernici skupaj imenujejo „usklajeni pogoji“ ali „pogoji“.

Člen 2

Dodatki

1. Sestavni del teh pogojev so naslednji dodatki: Dodatek I: Tehnične specifikacije za obdelavo nalogov za prenos denarja Dodatek II: Odškodninska shema v TARGET Dodatek III: Referenčni okvir za mnenja o sposobnosti in o državi Dodatek IV: Postopek neprekinjenega poslovanja in postopek v izrednih razmerah Dodatek V: Urnik delovanja TARGET Dodatek VI: Seznam nadomestil Dodatek VII: Zahteve glede upravljanja informacijske varnosti in upravljanja neprekinjenega poslovanja [Dodatek VIII: vstaviti po potrebi: Seznam opredelitev pojmov iz Priloge III k tej smernici]

2. V primeru kakršnega koli nasprotja ali nedoslednosti med vsebino katerega koli dodatka in vsebino katere koli druge določbe iz teh pogojev prevlada slednja.

Člen 3

Splošni opis TARGET

1. TARGET je pravno strukturiran kot množica plačilnih sistemov, sestavljena iz vseh komponent TARGET, od katerih je vsaka določena kot „sistem“ po ustrezni nacionalni zakonodaji, s katero se izvaja Direktiva 98/26/ES.

2. TARGET sestavljajo plačilni sistemi v eurih, ki opravljajo poravnavo v centralnobančnem denarju ter zagotavljajo storitve centralnega upravljanja likvidnosti, bruto poravnavo v realnem času za plačila in storitve za poravnavo podsistemov in omogočajo plačila v denarju v zvezi s poravnavo vrednostnih papirjev in poravnavo takojšnjih plačil.

3. TARGET zagotavlja: (a) glavne denarne račune za poravnavo centralnobančnih operacij; (b) namenske denarne račune za RTGS za bruto poravnavo v realnem času za plačila velikih vrednosti in podračune, če so potrebni za poravnavo podsistema; (c) namenske denarne račune za T2S za plačila v denarju v zvezi s poravnavo vrednostnih papirjev; (d) namenske denarne račune za TIPS za poravnavo takojšnjih plačil ter (e) naslednje račune za poravnavo podsistema: (i) tehnične račune podsistema v RTGS; (ii) račune jamstvenega sklada v podsistemu in (iii) tehnične račune podsistema v TIPS.

Vsak račun v sistemu TARGET-[vstaviti ime CB] se označi z enolično številko računa, ki jo sestavljajo elementi, navedeni v Dodatku I, odstavek 2.

Člen 4

Merila za dostop

1. Naslednje vrste subjektov so primerne, da na zahtevo postanejo udeleženci v sistemu TARGET-[vstaviti sklic na CB/državo]: (a) kreditne institucije s sedežem v Uniji ali EGP, vključno kadar delujejo prek podružnice, ustanovljene v Uniji ali EGP; (b) kreditne institucije s sedežem zunaj EGP, pod pogojem, da delujejo prek podružnice, ustanovljene v Uniji ali EGP; (c) NCB držav članic in ECB;

pod pogojem, da za subjekte iz točk (a) in (b) ne veljajo omejevalni ukrepi, ki jih je sprejel Svet Evropske unije ali države članice v skladu s členom 65(1)(b), členom 75 ali členom 215 Pogodbe in katerih izvajanje je po mnenju [vstaviti ime CB], potem ko je obvestila ECB, nezdružljivo z nemotenim delovanjem TARGET.

2. [Vstaviti ime CB] lahko po lastnem preudarku sprejme kot udeležence tudi naslednje subjekte: (a) zakladniške oddelke držav članic na centralni ali regionalni ravni; (b) organe javnega sektorja držav članic, ki so pooblaščeni za vodenje računov strank; (c) (i) investicijska podjetja s sedežem v Uniji ali EGP, vključno kadar delujejo prek podružnice, ustanovljene v Uniji ali EGP, in (ii) investicijska podjetja s sedežem zunaj EGP, pod pogojem, da delujejo prek podružnice, ustanovljene v Uniji ali EGP; (d) subjekte, ki upravljajo podsisteme in delujejo v tej vlogi, ter (e) kreditne institucije ali katere koli subjekte enake vrste kot subjekti, našteti v točkah (a) do (d), ki so v obeh primerih ustanovljeni v državi, s katero je Unija sklenila denarni sporazum, ki kateremu koli od takih subjektov omogoča dostop do plačilnih sistemov v Uniji, ob upoštevanju pogojev, določenih v denarnem sporazumu, in pod pogojem, da je zadevna pravna ureditev, ki velja v tej državi, enakovredna ustrezni zakonodaji Unije.

Člen 5

Postopek na podlagi zahteve

1. Da postane udeleženec v sistemu TARGET-[vstaviti ime CB/sklic na državo], mora primeren subjekt, kakor je opisano v členu 4(1), ali subjekt, ki ga lahko [vstaviti ime CB] sprejme na podlagi člena 4(2), izpolniti naslednje zahteve: (a) namestiti, voditi, upravljati, spremljati in zagotoviti varnost potrebne informacijske infrastrukture za povezavo s sistemom TARGET-[vstaviti sklic na CB/državo] in biti sposoben vanj predložiti naloge za prenos denarja. Pri tem lahko vložniki zahtev za udeležbo vključijo tretje osebe, vendar ohranijo izključno odgovornost; (b) uspešno opraviti preskuse, ki jih zahteva [vstaviti ime CB]; (c) če vlaga zahtevo za namenski denarni račun za RTGS, namenski denarni račun za T2S ali namenski denarni račun za TIPS, mora pri [vstaviti ime CB] imeti ali odpreti tudi glavni denarni račun; (d) predložiti mnenje o sposobnosti na obrazcu, določenem v Dodatku III, razen če je [vstaviti ime CB] informacije in izjave, ki jih je treba navesti v takem mnenju o sposobnosti, že pridobila v drugih okoliščinah; (e) v primeru subjektov, navedenih v členu 4(1), točka (b), in členu 4(2), točka (c)(ii), predložiti mnenje o državi na obrazcu, določenem v Dodatku III, razen če je [vstaviti ime CB] informacije in izjave, ki jih je treba navesti v takem mnenju o državi, že pridobila v drugih okoliščinah; (f) če vlaga zahtevo za namenski denarni račun za TIPS, je pristopil k shemi SCT Inst s podpisom sporazuma o pristopu k takojšnjim kreditnim plačilom SEPA (SEPA Instant Credit Transfer Adherence Agreement); (g) če vlaga zahtevo za tehnični račun podsistema v TIPS, je dokazal, da je Evropskemu svetu za plačila predložil pismo o razkritju namere, da postane mehanizem za kliring in poravnavo, skladen s shemo SCT Inst.

2. Vložniki zahtevo vložijo pri [vstaviti ime CB] in priložijo najmanj naslednje dokumente/informacije: (a) izpolnjene obrazce za zbiranje referenčnih podatkov, kakor jih zagotovi [vstaviti ime CB]; (b) mnenje o sposobnosti, če ga [vstaviti ime CB] zahteva, in mnenje o državi, če ga [vstaviti ime CB] zahteva; (c) če vlaga zahtevo za namenski denarni račun za TIPS, dokazilo o pristopu k shemi SCT Inst; (d) če vložnik vlaga zahtevo za uporabo postopka poravnave podsistema v TIPS, dokazilo, da je Evropskemu svetu za plačila predložil pismo o razkritju namere, da postane mehanizem za kliring in poravnavo, skladen s shemo SCT Inst; (e) če vložnik imenuje plačilnega agenta, dokazilo, da se plačilni agent s to vlogo strinja.

3. Vložniki, ki so že udeleženci v TARGET in vlagajo zahtevo za nov račun, kakor je opisan v (i) delu III (namenski denarni račun za RTGS), (ii) delu IV (namenski denarni račun za T2S), (iii) delu V (namenski denarni račun za TIPS), (iv) delu VI (tehnični račun podsistema v RTGS) in/ali (v) delu VII (tehnični račun podsistema v TIPS), morajo izpolniti zahteve iz odstavkov 1 in 2, ki so relevantne za novi račun, za katerega vlagajo zahtevo.

4. [Vstaviti ime CB] lahko zahteva tudi dodatne informacije, za katere meni, da so potrebne za odločitev o zahtevi za odprtje TARGET računa.

5. [Vstaviti ime CB] zavrne zahtevo za udeležbo, če: (a) vložnik zahteve ni primeren subjekt, kakor je opisano v členu 4(1), ali subjekt, ki ga lahko [vstaviti ime CB] sprejme na podlagi člena 4(2); (b) ena ali več zahtev za udeležbo, navedenih v odstavku 1, ni izpolnjenih in/ali (c) bi po oceni [vstaviti ime CB] taka udeležba ogrozila splošno stabilnost, trdnost in varnost sistema TARGET-[vstaviti sklic na CB/državo] ali katere koli druge komponente TARGET ali bi ogrozila [vstaviti ime CB] pri izvajanju njenih nalog, kakor so opisane v [navesti zadevni nacionalni predpis] ter v Statutu Evropskega sistema centralnih bank in Evropske centralne banke, ali pa predstavlja tveganja iz razlogov skrbnega in varnega poslovanja.

6. [Vstaviti ime CB] odločitev o zahtevi vložnika, da postane udeleženec v sistemu TARGET-[vstaviti ime CB/sklic na državo], sporoči vložniku v enem mesecu od dne, ko je prejela zahtevo. Kadar [vstaviti ime CB] zahteva dodatne informacije v skladu z odstavkom 4, odločitev sporoči v enem mesecu od dne, ko je od vložnika prejela te informacije. Vsaka odločitev o zavrnitvi mora vsebovati razloge za zavrnitev.

Člen 6

Udeleženci

1. Udeleženci, ki niso podsistemi, morajo imeti vsaj en glavni denarni račun pri [vstaviti ime CB] in imajo lahko pri [vstaviti ime CB] tudi enega ali več namenskih denarnih računov za RTGS, namenskih denarnih računov za T2S in/ali namenskih denarnih računov za TIPS.

2. Za podsisteme, ki uporabljajo postopke poravnave podsistema v RTGS ali postopke poravnave podsistema v TIPS, veljajo pogoji iz tega dela in iz dela VI oziroma dela VII. Lahko imajo enega ali več glavnih denarnih računov in namenskih denarnih računov za T2S ter izjemoma in na podlagi odobritve [vstaviti ime CB] enega ali več namenskih denarnih računov za RTGS, razen v zvezi s kliringom takojšnjih plačil v skladu s shemo SCT Inst. Če ima podsistem namenski denarni račun za RTGS ali namenski denarni račun za T2S, mora imeti pri [vstaviti ime CB] tudi vsaj en glavni denarni račun. Če ima podsistem enega ali več glavnih denarnih računov, namenskih denarnih računov za RTGS ali namenskih denarnih računov za T2S, se uporabljajo tudi ustrezni deli teh pogojev.

Člen 7

Dostop subjektov razen udeleženca do njegovega računa

1. Če je to tehnično mogoče, lahko udeleženec enemu ali več subjektom, ki jih imenuje, omogoči dostop do svojih TARGET računov, da lahko predložijo naloge za prenos denarja ali izvajajo druga dejanja.

2. Za naloge za prenos denarja, ki jih prejmejo subjekti, ki jih je imenoval udeleženec, kakor je navedeno v odstavku 1, in za denarna sredstva, ki jih prejmejo ti subjekti, šteje, da jih je predložil ali prejel ta udeleženec.

3. Ti nalogi za prenos denarja in vsa druga dejanja subjekta ali subjektov iz odstavka 1 zavezujejo udeleženca ne glede na vsebino pogodbene ali druge ureditve med tem udeležencem in tem subjektom ali morebitno neskladnost z navedeno ureditvijo.

Člen 8

Obračunavanje storitev

1. [Vstaviti ime CB] identificira plačljive postavke v skladu z Dodatkom VI in vsako od njih dodeli udeležencu, od katerega izvira.

2. Vsa nadomestila za plačilo v zvezi nalogi za prenos denarja, ki jih predloži podsistem, in prenosi denarja, ki jih prejme podsistem, se ne glede na to, ali ta podsistem uporablja postopke poravnave podsistema v RTGS ali namenski denarni račun za RTGS, zaračunajo izključno njemu.

3. Plačljive postavke, ki nastanejo zaradi dejanj imenovanih subjektov iz člena 7 in centralnih bank, ki delujejo v imenu udeleženca, se dodelijo udeležencu.

4. [Vstaviti ime CB] udeležencu izda ločene račune za ustrezne storitve, ki so opisane v (i) delu III (namenski denarni račun za RTGS), (ii) delu IV (namenski denarni račun za T2S), (iii) delu V (namenski denarni račun za TIPS), (iv) delu VI (postopki poravnave podsistema v RTGS) in (v) delu VII (postopek poravnave podsistema v TIPS).

5. [Vstaviti ime CB] vsak račun poravna z direktno obremenitvijo glavnega denarnega računa udeleženca, razen če je udeleženec imenoval drugega udeleženca v TARGET (v sistemu TARGET-[vstaviti ime CB/sklic na državo] ali drugi komponenti TARGET) za plačilnega agenta in dal [vstaviti ime CB] navodilo za direktno obremenitev glavnega denarnega računa tega plačilnega agenta. To navodilo udeleženca ne odveže obveznosti plačila vsakega računa.

6. Kadar se imenuje plačilni agent, udeleženec [vstaviti ime CB] predloži dokazilo, da se plačilni agent s to vlogo strinja.

7. Za namene tega člena se vsak podsistem obravnava ločeno, tudi če dva ali več podsistemov upravlja isti pravni subjekt in ne glede na to, ali je bil podsistem določen po Direktivi 98/26/ES. Podsistem, ki ni bil določen po Direktivi 98/26/ES, se opredeli kot podsistem s pomočjo naslednjih meril: (a) je formalna ureditev na podlagi pogodbenega ali zakonodajnega instrumenta, npr. sporazum med udeleženci in upravljavcem sistema; (b) ima več udeležencev; (c) ima skupna pravila in standardizirano ureditev ter (d) je namenjen za kliring, izravnavo in/ali poravnavo plačil in/ali vrednostnih papirjev med udeleženci.

Člen 9

Obračunske skupine

1. [Vstaviti ime CB] na zahtevo udeleženca ustvari obračunsko skupino, da lahko njeni člani izkoristijo degresivne cene, ki veljajo za namenske denarne račune za RTGS. V obračunski skupini so lahko samo imetniki namenskih denarnih računov za RTGS iz ene ali več komponent TARGET, ki so v isti bančni skupini.

2. [Vstaviti ime CB] na zahtevo imetnika namenskega denarnega računa za RTGS tega doda v obračunsko skupino ali odstrani iz obračunske skupine, ki je lahko v sistemu TARGET-[vstaviti ime CB/sklic na državo] ali v drugi komponenti TARGET. Imetnik namenskega denarnega računa za RTGS pred vložitvijo take zahteve o njej obvesti vse druge člane obračunske skupine.

3. Imetnikom namenskih denarnih računov za RTGS, ki so v obračunski skupini, se računi izdajajo vsakemu posebej, kakor je določeno v členu 8.

Člen 10

Obveznosti [vstaviti ime CB] in udeleženca

1. [Vstaviti ime CB] ponuja storitve, opisane v delih II, III, IV, V, VI in VII teh pogojev, če je udeleženec izbral in se mu je odobril račun iz teh delov. Če v teh pogojih ali z zakonodajo ni določeno drugače, mora [vstaviti ime CB] uporabiti vsa razumna sredstva v okviru svojih pristojnosti, da izpolni svoje obveznosti po teh pogojih, pri čemer ne jamči za rezultat.

2. [Vstaviti ime CB] je izvajalka storitev po teh pogojih. Ravnanja in opustitve NCB na ravni 3 štejejo za ravnanja in opustitve [vstaviti ime CB], za katere ta prevzame odgovornost v skladu s členom 22. Udeležba po teh pogojih ne vzpostavlja pogodbenega razmerja med udeleženci in NCB na ravni 3, kadar katera od njih deluje v vlogi NCB na ravni 3. Navodila, sporočila ali informacije, ki jih udeleženec prejme od TARGET ali mu jih pošlje v zvezi s storitvami, ki se zagotavljajo po teh pogojih, štejejo za prejete od [vstaviti ime CB] oziroma poslane njej.

3. Udeleženec plača [vstaviti ime CB] nadomestila v skladu s členom 8.

4. Udeleženec zagotovi, da je tehnično povezan s sistemom TARGET-[vstaviti sklic na CB/državo] v skladu z urnikom delovanja TARGET iz Dodatka V. To obveznost lahko izpolni prek imenovanega subjekta iz člena 7.

5. Udeleženec izjavi in jamči [vstaviti ime CB], da z izpolnjevanjem svojih obveznosti po teh pogojih ne krši nobenega zakona ali drugega predpisa, ki velja zanj, in nobenega sporazuma, ki ga zavezuje.

6. Udeleženec plača vse morebitne veljavne takse in druge dajatve in nosi vse druge stroške, ki jih ima z odprtjem, vodenjem ali zaprtjem svojega TARGET računa.

Člen 11

Sodelovanje in izmenjava informacij

1. [Vstaviti ime CB] in udeleženci pri izpolnjevanju obveznosti in uveljavljanju pravic po teh pogojih tesno sodelujejo, da bi zagotovili stabilnost, trdnost in varnost sistema TARGET-[vstaviti sklic na CB/državo]. Med seboj si dajejo vse informacije in dokumente, ki so pomembni za izpolnjevanje njihovih obveznosti in uveljavljanje njihovih pravic po teh pogojih, brez poseganja v katero koli obveznost varovanja bančne tajnosti.

2. [Vstaviti ime CB] vzpostavi in vzdržuje pisarno za podporo sistemu, ki udeležencem pomaga v zvezi s težavami, ki nastanejo v povezavi z operacijami sistema.

3. Najnovejše informacije o stanju delovanja vsake storitve so na voljo v informacijskem sistemu TARGET (TIS) na namenski podstrani spletne strani ECB.

4. [Vstaviti ime CB] lahko sporočila, pomembna za sistem, pošilja udeležencem s splošnim sporočilom, če to ni na voljo, pa s pomočjo katerega koli drugega primernega komunikacijskega sredstva.

5. Udeleženci pravočasno posodobijo obstoječe obrazce za zbiranje referenčnih podatkov in predložijo nove obrazce za zbiranje referenčnih podatkov [vstaviti ime CB]. Udeleženci preverijo točnost informacij, ki se nanašajo nanje in ki jih [vstaviti ime CB] vnese v sistem TARGET-[vstaviti sklic na CB/državo].

6. Udeleženec pooblašča [vstaviti ime CB], da NCB na ravni 3 sporoči vse informacije, ki se nanašajo na udeležence in ki bi jih NCB na ravni 3 lahko potrebovale, v skladu s sporazumi, sklenjenimi med NCB na ravni 3 in CB Eurosistema, ki urejajo storitve, ki jih morajo zagotavljati NCB na ravni 3.

7. Udeleženci brez odlašanja obvestijo [vstaviti ime CB] o vsaki spremembi svoje pravne sposobnosti in o zakonodajnih spremembah, ki vplivajo na vprašanja, obravnavana v mnenju o državi, kakor je določeno v referenčnem okviru v Dodatku III.

8. [Vstaviti ime CB] lahko kadar koli zahteva posodobitev ali obnovitev mnenja o državi ali mnenja o sposobnosti iz člena 5(1), točka (d) oziroma (e).

9. Udeleženci takoj obvestijo [vstaviti ime CB], če nastopi primer neizpolnitve v zvezi z njimi ali če zanje veljajo ukrepi za preprečevanje krize ali ukrepi kriznega upravljanja v smislu Direktive 2014/59/EU Evropskega parlamenta in Sveta ( 4 ) ali druge enakovredne veljavne zakonodaje.

Člen 12

Obrestovanje stanja na računih

1. Stanje na glavnih denarnih računih, namenskih denarnih računih in podračunih se obrestuje po obrestni meri nič odstotkov ali po obrestni meri mejnega depozita, in sicer po tisti, ki je nižja, razen če se ti računi uporabljajo za katero od naslednjih imetij: (a) obvezne rezerve; (b) presežne rezerve; (c) vloge države, kakor so opredeljene v členu 2, točka 5, Smernice Evropske centralne banke (EU) 2019/671 (ECB/2019/7) ( 5 ).

Izračun in izplačilo obresti na imetje obveznih rezerv urejata Uredba Sveta (ES) št. 2531/98 ( 6 ) in Uredba (EU) 2021/378 (ECB/2021/1).

Izračun in izplačilo obresti na imetje presežnih rezerv ureja Sklep Evropske centralne banke (EU) 2019/1743 (ECB/2019/31) ( 7 ).

Obrestovanje vlog države urejajo določbe v zvezi s temi vlogami države, kakor so določene v členu 4 Smernice (EU) 2019/671 (ECB/2019/7).

2. Stanje čez noč na tehničnem računu podsistema v TIPS ali tehničnem računu podsistema v RTGS za postopek poravnave D podsistema in jamstveni sklad, vključno s tistim na računu jamstvenega sklada v podsistemu, se obrestujeta po obrestni meri mejnega depozita.

Člen 13

Vodenje računov

1. Udeleženci spremljajo in upravljajo likvidnost na svojih računih v skladu z urnikom delovanja TARGET iz Dodatka V ter najmanj enkrat na dan opravijo uskladitev na ravni transakcij. To obveznost lahko izpolnijo prek imenovanega subjekta iz člena 7.

2. Udeleženec za uskladitev računov uporabi pripomočke, ki jih zagotovi [vstaviti ime CB], zlasti dnevni izpisek z računa, ki je na voljo vsakemu udeležencu. To obveznost lahko izpolni prek imenovanega subjekta iz člena 7.

3. Udeleženec takoj obvesti [vstaviti ime CB], če se v zvezi s katerim koli njegovim računom pojavi razhajanje.

Člen 14

Obvezne rezerve

1. [Vstaviti ime CB] na zahtevo udeleženca, za katerega velja zahteva glede obveznih rezerv, označi enega ali več njegovih glavnih denarnih računov ali namenskih denarnih računov v sistemu TARGET-[vstaviti sklic na CB/državo] kot račune, ki se vodijo za izpolnjevanje zahtev glede obveznih rezerv.

2. Če za udeleženca veljajo zahteve glede obveznih rezerv, se za njihovo izpolnjevanje upošteva vsota stanj ob koncu dneva na vseh računih tega udeleženca pri [vstaviti ime CB], ki so označeni za ta namen.

Člen 15

Najnižji in najvišji zneski

1. Udeleženec lahko določi najnižje in najvišje zneske na svojih glavnih denarnih računih ali namenskih denarnih računih.

2. Udeleženec se lahko odloči za prejemanje obvestil o prekoračitvi najnižjega ali najvišjega zneska. Poleg tega se lahko udeleženec odloči, da se ob prekoračitvi na glavnih denarnih računih ali namenskih denarnih računih za RTGS sproži na pravilih temelječ nalog za prenos likvidnosti.

3. Poravnava naloga za prenos likvidnosti ne sproži preverjanja, ali je bil prekoračen najnižji ali najvišji znesek.

Člen 16

Skupina za spremljanje računov

1. Imetnik glavnega denarnega računa lahko ustvari eno ali več skupin za spremljanje računov za potrebe spremljanja likvidnosti na več glavnih denarnih računih ali namenskih denarnih računih in postane vodja vsake skupine za spremljanje računov, ki jo ustvari.

2. Udeleženec lahko kateri koli svoj glavni denarni račun ali namenski denarni račun, odprt v sistemu TARGET-[vstaviti ime CB/sklic na državo] ali drugi komponenti TARGET, doda v eno ali več skupin za spremljanje računov in tako postane član teh skupin za spremljanje računov. Član skupine za spremljanje računov lahko kadar koli začne postopek za odstranitev svojega računa iz te skupine za spremljanje računov. Udeleženec obvesti vodjo skupine za spremljanje računov, preden doda račun v to skupino za spremljanje računov ali ga iz nje odstrani.

3. Samo vodja skupine za spremljanje računov lahko vidi stanje na vseh računih v tej skupini za spremljanje računov.

4. Vodja skupine lahko skupino za spremljanje računov izbriše, potem ko o tem obvesti druge člane te skupine za spremljanje računov.

Člen 17

Sprejetje in zavrnitev nalogov za prenos denarja

1. Šteje se, da je [vstaviti ime CB] sprejela naloge za prenos denarja, ki jih predložijo udeleženci, če: (a) sporočilo o prenosu izpolnjuje tehnične zahteve TARGET, opisane v Dodatku I; (b) sporočilo izpolnjuje pravila in pogoje formatiranja, opisane v Dodatku I; (c) sporočilo uspešno opravi preverjanje dvojnega vnosa, opisano v Dodatku I; (d) se v primerih, ko je bil plačnik začasno izključen z vidika obremenitve njegovih računov ali prejemnik plačila začasno izključen z vidika odobritve njegovih računov, pridobi izrecno soglasje CB začasno izključenega udeleženca; (e) je v primerih, ko se nalog za prenos denarja odredi v okviru postopka poravnave podsistema v RTGS, udeleženčev račun uvrščen v skupino računov poravnalnih bank, ki jo je zahteval ta podsistem, kakor je določeno v delu VI, člen 1(7); in (f) v primeru medsistemske poravnave v okviru postopkov poravnave podsistema v RTGS zadevni podsistem sodeluje v ureditvi medsistemske poravnave, kakor je določeno v delu VI, člen 9.

2. [Vstaviti ime CB] takoj zavrne vsak nalog za prenos denarja, ki ne izpolnjuje pogojev iz odstavka 1. [Vstaviti ime CB] obvesti udeleženca o vsaki zavrnitvi naloga za prenos denarja, kakor je določeno v Dodatku I.

Člen 18

Vstop nalogov za prenos denarja v sistem in njihova nepreklicnost

1. Za namene prvega stavka člena 3(1) in člena 5 Direktive 98/26/ES in [vstaviti določbe nacionalnega prava, s katerimi se izvajata ta člena Direktive 98/26/ES]: (a) se šteje, da vsi nalogi za prenos denarja, razen v primerih iz točk b), c) in d) tega odstavka, vstopijo v sistem TARGET-[vstaviti sklic na CB/državo] in so nepreklicni v trenutku, ko se obremeni TARGET račun zadevnega udeleženca; (b) se šteje, da nalogi za takojšnje plačilo vstopijo v sistem TARGET-[vstaviti sklic na CB/državo] in so nepreklicni v trenutku, ko se rezervirajo ustrezna denarna sredstva na udeleženčevem namenskem denarnem računu za TIPS ali na njegovem tehničnem računu podsistema v TIPS; (c) se v primeru transakcij, ki se poravnajo na namenskih denarnih računih za T2S in ki so predmet uparjanja dveh ločenih nalogov za prenos: (i) za te naloge za prenos, razen v primeru iz točke (ii) tega pododstavka, šteje, da vstopijo v sistem TARGET-[vstaviti sklic na CB/državo] v trenutku, ko jih platforma T2S označi za skladne s tehničnimi pravili T2S, in so nepreklicni od trenutka, ko dobi transakcija status „uparjena“ (matched) na platformi T2S; (ii) v primeru transakcij, ki vključujejo eno udeleženo centralno depotno družbo z ločeno komponento za uparjanje, kjer se nalogi za prenos pošljejo neposredno tej udeleženi centralni depotni družbi, da se uparijo v njeni ločeni komponenti za uparjanje, šteje, da ti nalogi za prenos vstopijo v sistem TARGET-[vstaviti sklic na CB/državo] v trenutku, ko jih ta udeležena centralna depotna družba označi za skladne s tehničnimi pravili T2S, in so nepreklicni od trenutka, ko dobi transakcija status „uparjena“ na platformi T2S. Seznam udeleženih centralnih depotnih družb iz točke (ii) je dostopen na spletni strani ECB; (d) se šteje, da nalogi za prenos denarja v povezavi s postopki poravnave podsistema v RTGS vstopijo v komponento TARGET, v kateri je račun, ki se obremeni, v trenutku, ko jih sprejme ta komponenta TARGET, in so od tega trenutka nepreklicni.

2. Določbe odstavka 1 ne vplivajo na pravila podsistema, ki za naloge za prenos, predložene vanj, določajo trenutek vstopa v podsistem in/ali nepreklicnosti pred trenutkom vstopa zadevnih podsistemovih nalogov za prenos v zadevno komponento TARGET.

3. Nalogov za prenos denarja, ki so vključeni v algoritem, ni mogoče preklicati v času teka algoritma.

Člen 19

Postopek neprekinjenega poslovanja in postopek v izrednih razmerah

1. V primeru neobičajnega zunanjega dogodka ali katerega koli drugega dogodka, ki vpliva na transakcije na TARGET računih, se uporabljata postopek neprekinjenega poslovanja in postopek v izrednih razmerah, opisana v Dodatku IV.

2. Urnik delovanja sistema TARGET se lahko v izjemnih okoliščinah spremeni in [vstaviti ime CB] o tem obvesti udeležence.

3. Podsistem lahko v izjemnih okoliščinah zaprosi [vstaviti ime CB] za spremembo urnika delovanja TARGET.

4. Eurosistem zagotavlja rešitev za izredne razmere, ki se uporabi v primeru dogodkov, opisanih v odstavku 1. Povezava z rešitvijo za izredne razmere in njena uporaba sta obvezni za udeležence, ki jih [vstaviti ime CB] šteje za kritične, in udeležence, ki poravnavajo zelo kritične transakcije, kakor so določene v Dodatku IV. Drugi udeleženci se lahko povežejo z rešitvijo za izredne razmere na zahtevo.

Člen 20

Varnostne zahteve

1. Udeleženci vzpostavijo ustrezne varnostne kontrole, da zavarujejo svoje sisteme pred nepooblaščenim dostopom in uporabo. Udeleženci so izključno odgovorni za ustrezno varstvo zaupnosti, celovitosti in razpoložljivosti svojih sistemov.

2. Udeleženci [vstaviti ime CB] takoj obvestijo o vseh varnostnih incidentih v svoji tehnični infrastrukturi in, kjer je primerno, o varnostnih incidentih, ki nastanejo v tehnični infrastrukturi drugih izvajalcev. [Vstaviti ime CB] lahko zahteva nadaljnje informacije o incidentu in po potrebi zahteva, da udeleženec sprejme ustrezne ukrepe za preprečitev ponovnega nastanka takega dogodka.

3. [Vstaviti ime CB] lahko vsem udeležencem in/ali udeležencem, ki jih šteje za kritične, naloži dodatne varnostne zahteve, zlasti glede kibernetske varnosti ali preprečevanja goljufij.

4. Udeleženci zagotovijo [vstaviti ime CB]: (i) trajen dostop do svojega potrdila o izpolnjevanju zahtev izbranega ponudnika omrežnih storitev za varnost končnih točk ter (ii) enkrat na leto izjavo o samocertifikaciji v TARGET, kakor se zahteva za vrste računov, ki jih udeleženci imajo, in kakor je objavljena na spletni strani [vstaviti ime CB] in spletni strani ECB v angleščini.

5. [Vstaviti ime CB] oceni udeleženčeve izjave o samocertifikaciji glede ravni njegove skladnosti z vsako od zahtev za samocertifikacijo v TARGET. Te zahteve so navedene v Dodatku VII.

6. Raven skladnosti udeleženca z zahtevami za samocertifikacijo v TARGET se v naraščajočem vrstnem redu glede na resnost razvrsti tako: „popolna skladnost“, „manjša neskladnost“ ali „večja neskladnost“. Uporabljajo se naslednja merila: popolna skladnost se doseže, kadar udeleženec izpolni 100 % zahtev, manjša neskladnost je, kadar udeleženec izpolnjuje manj kot 100 %, vendar vsaj 66 % zahtev, večja neskladnost pa je, kadar udeleženec izpolnjuje manj kot 66 % zahtev. Če udeleženec dokaže, da konkretna zahteva zanj ne pride v poštev, se šteje, da je za potrebe razvrstitve skladen z zadevno zahtevo. Udeleženec, ki ne doseže „popolne skladnosti“, predloži akcijski načrt, v katerem prikaže, kako namerava doseči popolno skladnost. [Vstaviti ime CB] o statusu skladnosti takega udeleženca obvesti ustrezne nadzorne organe.

7. Če udeleženec odkloni odobritev trajnega dostopa do svojega potrdila o izpolnjevanju zahtev izbranega ponudnika omrežnih storitev za varnost končnih točk ali ne zagotovi samocertifikacije v TARGET, se raven njegove skladnosti razvrsti kot „večja neskladnost“.

8. [Vstaviti ime CB] vsako leto ponovno oceni skladnost udeležencev.

9. [Vstaviti ime CB] lahko udeležencem, katerih raven skladnosti je bila ocenjena kot manjša ali večja neskladnost, naloži naslednje ukrepe zaradi neskladnosti v naraščajočem vrstnem redu glede na resnost: (a) okrepljeno spremljanje: udeleženec [vstaviti ime CB] predloži mesečno poročilo o napredku pri odpravljanju neskladnosti, ki ga podpiše višji vodstveni delavec. Udeležencu se poleg tega za vsak zadevni račun naloži mesečna denarna kazen v znesku 1 000 EUR. Ta ukrep zaradi neskladnosti se lahko naloži, če udeleženec prejme drugo zaporedno oceno manjše neskladnosti ali prejme oceno večje neskladnosti; (b) začasna izključitev: udeleženca se lahko začasno izključi iz TARGET-[vstaviti sklic na CB/državo] v okoliščinah, ki so opisane v členu 25(2), točki (b) in/ali (c). Z odstopanjem od člena 25 se udeleženca tako začasno izključi s trimesečnim odpovednim rokom. Udeležencu se za vsak začasno ukinjeni račun naloži mesečna denarna kazen v znesku 2 000 EUR. Ta ukrep zaradi neskladnosti se lahko naloži, če udeleženec prejme drugo zaporedno oceno večje neskladnosti; (c) trajna izključitev: udeleženca se lahko trajno izključi iz sistema TARGET-[vstaviti sklic na CB/državo] v okoliščinah, ki so opisane v členu 25(2), točki (b) in/ali (c). Z odstopanjem od člena 25 se udeleženca tako trajno izključi s trimesečnim odpovednim rokom. Udeležencu se za vsak trajno ukinjeni račun naloži dodatna denarna kazen v višini 1 000 EUR. Ta ukrep zaradi neskladnosti se lahko naloži, če udeleženec po treh mesecih začasne izključitve po oceni [vstaviti ime CB] ni zadovoljivo odpravil večje neskladnosti.

10. Udeleženci, ki omogočajo dostop do svojega TARGET računa tretjim osebam, kakor je določeno v členu 7, in udeleženci, ki so registrirali imetnike naslovljive BIC, kakor je določeno v delu III, člen 2, obravnavajo tveganje, ki izhaja iz takega dostopa, v skladu z varnostnimi zahtevami iz odstavkov 1 do 9.

Člen 21

Odškodninska shema

Če naloga za prenos denarja zaradi tehničnih motenj v delovanju TARGET ni mogoče poravnati v istem delovnem dnevu, ko je bil sprejet, [vstaviti ime CB] zadevnemu udeležencu ponudi odškodnino v skladu s posebnim postopkom, določenim v Dodatku II.

Člen 22

Sistem odgovornosti

1. [Vstaviti ime CB] in udeležence pri izpolnjevanju obveznosti po teh pogojih zavezuje splošna dolžnost, da med seboj ravnajo s primerno skrbnostjo.

2. [Vstaviti ime CB] je v primerih goljufije (ki med drugim vključuje naklep) ali hude malomarnosti svojim udeležencem odgovorna za vso škodo, ki izvira iz delovanja sistema TARGET-[vstaviti sklic na CB/državo]. V primeru lahke malomarnosti je odgovornost [vstaviti ime CB] omejena na udeleženčevo neposredno škodo, tj. na znesek zadevne transakcije in/ali izgubo obresti na tej podlagi, brez kakršne koli posredne škode.

3. [Vstaviti ime CB] ni odgovorna za nobeno škodo, nastalo zaradi kakršnih koli motenj v delovanju ali izpada tehnične infrastrukture (kar med drugim vključuje računalniško infrastrukturo [vstaviti ime CB], programe, podatke, aplikacije in omrežja), če take motnje v delovanju ali izpad nastane kljub temu, da je [vstaviti ime CB] sprejela ukrepe, ki so razumno potrebni za zaščito take infrastrukture pred motnjami v delovanju ali izpadom in za odpravo posledic takih motenj v delovanju ali izpada (slednje med drugim vključuje uvedbo in končanje postopka neprekinjenega poslovanja in postopka v izrednih razmerah iz Dodatka IV).

4. [Vstaviti ime CB] ni odgovorna: (a) kolikor je škodo povzročil udeleženec ali (b) če škoda izvira iz zunanjih dogodkov, ki so izven razumnega nadzora [vstaviti ime CB] (višja sila).

5. Ne glede na [vstaviti veljavne določbe nacionalnega prava] se odstavki 1 do 4 uporabljajo v primeru, ko je mogoče izključiti odgovornost [vstaviti ime CB].

6. [Vstaviti ime CB] in udeleženci sprejmejo vse razumne in izvedljive ukrepe za zmanjšanje škode ali izgube, navedene v tem členu.

7. [Vstaviti ime CB] lahko pri izpolnjevanju nekaterih ali vseh svojih obveznosti po teh pogojih v svojem imenu pooblasti tretje osebe, zlasti ponudnike telekomunikacij in druge ponudnike omrežij ali druge subjekte, če je to potrebno za izpolnjevanje obveznosti [vstaviti ime CB] ali je to standardna tržna praksa. Obveznost [vstaviti ime CB] je omejena na izbiro in pooblaščanje takih tretjih oseb in temu ustrezno je omejena odgovornost [vstaviti ime CB]. Za namene tega odstavka NCB na ravni 3 ne štejejo za tretje osebe.

Člen 23

Dokazila

1. Razen če je v teh pogojih določeno drugače, se vsi nalogi za prenos denarja in z njimi povezana sporočila, kot so potrditve obremenitev ali odobritev ali sporočila z izpiski, med [vstaviti ime CB] in udeleženci izmenjajo prek ustreznega ponudnika omrežnih storitev.

2. Kot dokazilo o plačilih, obdelanih prek [vstaviti ime CB], se sprejmejo elektronske ali pisne evidence sporočil, ki jih hrani [vstaviti ime CB] ali ustrezni ponudnik omrežnih storitev. Kot dokazilo se sprejme shranjena ali natisnjena verzija izvirnega sporočila ustreznega ponudnika omrežnih storitev, ne glede na obliko izvirnega sporočila.

3. Če se udeleženčeva povezava s ponudnikom omrežnih storitev prekine, udeleženec uporabi druga možna sredstva za prenos sporočil, dogovorjena z [vstaviti ime CB]. V takih primerih ima shranjena ali natisnjena verzija sporočila, ki jo izda [vstaviti ime CB], enako dokazno vrednost kot izvirno sporočilo, ne glede na njegovo obliko.

4. [Vstaviti ime CB] celotno evidenco nalogov za prenos denarja, ki so jih predložili udeleženci, in plačil, ki so jih udeleženci prejeli, hrani [vstaviti obdobje, ki se zahteva po zadevnem nacionalnem pravu] od trenutka, ko so bili ti nalogi za prenos denarja predloženi oziroma ta plačila prejeta, pri čemer pa mora taka celotna evidenca zajemati najmanj pet let za vsakega udeleženca v TARGET, ki je pod stalnim nadzorom na podlagi omejevalnih ukrepov, ki jih je sprejel Svet Evropske unije ali države članice, ali več, če tako zahtevajo posebni predpisi.

5. Kot dokazilo o katerih koli obveznostih udeležencev ter katerih koli dejstvih in dogodkih, na katere se opirajo stranke, se sprejmejo poslovne knjige in evidence [vstaviti ime CB].

Člen 24

Trajanje in redna trajna izključitev iz udeležbe ter zaprtje računov

1. Brez poseganja v člen 25 je udeležba v sistemu TARGET-[vstaviti sklic na CB/državo] za nedoločen čas.

2. Udeleženec lahko kadar koli z odpovednim rokom 14 delovnih dni, razen če se z [vstaviti ime CB] dogovori o krajšem roku, trajno prekine oziroma ukine kar koli od naslednjega: (a) celotno udeležbo v sistemu TARGET-[vstaviti sklic na CB/državo]; (b) enega ali več namenskih denarnih računov, tehničnih računov podsistema v RTGS in/ali tehničnih računov podsistema v TIPS; (c) enega ali več glavnih denarnih računov, če še izpolnjuje člen 5.

3. [Vstaviti ime CB] lahko kadar koli s trimesečnim odpovednim rokom, razen če se z zadevnim udeležencem dogovori o drugačnem roku, trajno prekine oziroma ukine kar koli od naslednjega: (a) celotno udeležbo udeleženca v sistemu TARGET-[vstaviti sklic na CB/državo]; (b) enega ali več udeleženčevih namenskih denarnih računov, tehničnih računov podsistema v RTGS ali tehničnih računov podsistema v TIPS; (c) enega ali več udeleženčevih glavnih denarnih računov, če ima udeleženec še naprej vsaj en glavni denarni račun.

4. Pri trajni izključitvi iz udeležbe ostanejo dolžnosti varovanja zaupnosti iz člena 28 v veljavi še pet let od dneva trajne izključitve.

5. Pri trajni izključitvi iz udeležbe [vstaviti ime CB] zapre vse TARGET račune zadevnega udeleženca v skladu s členom 26.

Člen 25

Začasna izključitev in izredna trajna izključitev iz udeležbe

1. Udeleženec se takoj trajno izključi brez predhodnega obvestila ali začasno izključi iz sistema TARGET-[vstaviti sklic na CB/državo], če nastopi eden od naslednjih primerov neizpolnitve: (a) uvedba postopka zaradi insolventnosti in/ali (b) udeleženec ne izpolnjuje več meril za dostop iz člena 4.

Za namene tega odstavka se sprejetje ukrepov za preprečevanje krize ali ukrepov kriznega upravljanja v smislu Direktive 2014/59/EU v zvezi z udeležencem ne šteje samodejno za uvedbo postopka zaradi insolventnosti.

2. [Vstaviti ime CB] lahko udeleženca trajno izključi brez predhodnega obvestila ali začasno izključi iz sistema TARGET-[vstaviti sklic na CB/državo], če: (a) nastopi eden ali več primerov neizpolnitve (razen tistih, navedenih v odstavku 1); (b) udeleženec bistveno krši te pogoje; (c) udeleženec ne izpolni katere koli bistvene obveznosti, ki jo ima do [vstaviti ime CB]; (d) udeleženec nima več veljavnega sporazuma s ponudnikom omrežnih storitev za zagotavljanje potrebne povezave s TARGET; (e) nastopi kateri koli drug z udeležencem povezan dogodek, ki bi po oceni [vstaviti ime CB] ogrozil splošno stabilnost, trdnost in varnost sistema TARGET-[vstaviti sklic na CB/državo] ali katere koli druge komponente TARGET ali bi ogrozil [vstaviti ime CB] pri izvajanju njenih nalog, kakor so opisane v [navesti zadevni nacionalni predpis] ter v Statutu Evropskega sistema centralnih bank in Evropske centralne banke, ali pa predstavlja tveganja iz razlogov skrbnega in varnega poslovanja; (f) NCB udeležencu začasno ali trajno onemogoči dostop do posojila čez dan, vključno z avtokolateralizacijo, v skladu z delom II, člen 13, in/ali (g) je udeleženec izključen iz ene od zaprtih skupin uporabnikov pri ponudniku omrežnih storitev ali kako drugače preneha biti njen član.

3. [Vstaviti ime CB] pri odločanju po odstavku 2 med drugim upošteva resnost primera neizpolnitve ali dogodkov, navedenih v točkah (a) do (c) odstavka 2.

4. Če [vstaviti ime CB] udeleženca začasno ali trajno izključi iz sistema TARGET-[vstaviti sklic na CB/državo] po odstavku 1 ali 2, o taki začasni ali trajni izključitvi brez odlašanja obvesti tega udeleženca, druge CB in udeležence v vseh komponentah TARGET s splošnim sporočilom, če to ni na voljo, pa s pomočjo katerega koli drugega primernega komunikacijskega sredstva. Šteje se, da je to sporočilo izdala domača CB zadevnega udeleženca.

5. Ko udeleženci prejmejo sporočilo, izdano po odstavku 4, zanje šteje, da so bili obveščeni o trajni/začasni izključitvi udeleženca iz sistema TARGET-[vstaviti sklic na CB/državo] ali druge komponente TARGET. Udeleženci krijejo vse izgube, ki izvirajo iz predložitve naloga za prenos denarja udeležencem, ki so bili začasno ali trajno izključeni, če je bil tak nalog za prenos denarja vnesen v sistem TARGET-[vstaviti sklic na CB/državo] po prejemu sporočila.

Člen 26

Zaprtje TARGET računov s strani [vstaviti ime CB] pri trajni izključitvi iz udeležbe

Pri trajni izključitvi udeleženca iz sistema TARGET-[vstaviti sklic na CB/državo] po členu 24 ali členu 25 [vstaviti ime CB] zapre TARGET račune tega udeleženca, potem ko je poravnala ali zavrnila vse naloge za prenos denarja v čakalni vrsti ter uveljavila svojo pravico do zastave in pobota po členu 27.

Člen 27

Pravica [vstaviti ime CB] do zastave in pobota

1. [Po potrebi vstaviti: [Vstaviti ime CB] ima zastavno pravico na udeleženčevih obstoječih in bodočih pozitivnih stanjih na njegovih TARGET računih, s katero zavaruje vse obstoječe ali bodoče terjatve, ki izvirajo iz pravnega razmerja med strankama.] (a) [Po potrebi vstaviti: Udeleženčeve obstoječe in bodoče terjatve do [vstaviti ime CB], ki izvirajo iz pozitivnega stanja na TARGET računih, se prenesejo na [vstaviti ime CB] kot zavarovanje, tj. kot fiduciarna cesija, za katero koli obstoječo ali bodočo terjatev [vstaviti ime CB] do udeleženca, ki izvira iz [vstaviti sklic na ureditev za izvajanje teh pogojev]. Tako zavarovanje se vzpostavi že na podlagi samega dejstva, da so bila denarna sredstva knjižena v dobro udeleženčevih TARGET računov.] (b) [Po potrebi vstaviti: [Vstaviti ime CB] ima pravico do obremenitve vseh sredstev (floating charge) na udeleženčevih obstoječih in bodočih pozitivnih stanjih na njegovih TARGET računih, s katero zavaruje vse obstoječe ali bodoče terjatve, ki izvirajo iz pravnega razmerja med strankama.]

2. [Po potrebi vstaviti: [Vstaviti ime CB] ima pravico, navedeno v odstavku 1, tudi če so njene terjatve samo pogojne ali še niso zapadle.]

3. [Po potrebi vstaviti: Udeleženec, ki deluje v vlogi imetnika TARGET računa, potrjuje vzpostavitev zastave v korist [vstaviti ime CB], pri kateri je bil ta račun odprt; ta potrditev predstavlja zagotovitev zastavljenega premoženja [vstaviti ime CB], kakor je določeno v [vstaviti zadevni pridevnik glede nacionalnosti] pravu. Vsi zneski, nakazani na TARGET račune, katerih stanje je zastavljeno, so že na podlagi samega dejstva, da so bili nakazani, in brez kakršne koli omejitve nepreklicno zastavljeni kot dodatno jamstvo za polno izpolnjevanje zavarovanih obveznosti.]

4. Ob nastopu: (a) primera neizpolnitve, navedenega v členu 25(1), ali (b) katerega koli drugega primera neizpolnitve ali dogodka, navedenega v členu 25(2), zaradi katerega je bil udeleženec trajno ali začasno izključen iz udeležbe, ne glede na uvedbo katerega koli postopka zaradi insolventnosti v zvezi z udeležencem in ne glede na kakršen koli odstop, sodno ali drugo prepoved razpolaganja ali drugo razpolaganje s pravicami udeleženca ali v zvezi z njimi,

postanejo vse obveznosti udeleženca samodejno in takoj prednostne, brez predhodnega obvestila in brez potrebe po kakršni koli predhodni odobritvi katerega koli organa, tako da jih je treba takoj izpolniti. Poleg tega se medsebojne obveznosti udeleženca in [vstaviti ime CB] samodejno pobotajo ena z drugo in stranka, ki dolguje višji znesek, plača drugi razliko.

5. [Vstaviti ime CB] mora udeleženca obvestiti o kakršnem koli pobotu po odstavku 4 nemudoma po takem pobotu.

6. [Vstaviti ime CB] lahko brez predhodnega obvestila obremeni kateri koli udeleženčev TARGET račun za kakršen koli znesek, ki ga udeleženec dolguje [vstaviti ime CB] na podlagi pravnega razmerja med njima.

7. Določbe tega člena ne ustvarjajo nobene pravice, zastave, prenosa pravic, terjatve ali pobota v zvezi z naslednjimi TARGET računi, ki jih uporablja podsistem: (a) TARGET računi, ki se uporabljajo po postopkih poravnave podsistema v skladu z delom VI ali delom VII; (b) TARGET računi, ki jih ima podsistem v skladu z deli II do V, kadar denarna sredstva na teh računih ne pripadajo podsistemu, temveč se vodijo v imenu njegovih strank ali se uporabljajo za poravnavo nalogov za prenos denarja v imenu njegovih strank.

Člen 28

Zaupnost

1. [Vstaviti ime CB] mora vse občutljive ali tajne informacije, vključno kadar se take informacije nanašajo na plačilne, tehnične ali organizacijske informacije udeleženca, udeležencev iz iste skupine ali udeleženčevih strank, obravnavati kot zaupne, razen če udeleženec ali njegova stranka pisno soglaša z razkritjem [vstaviti naslednje besedilo, če pride v poštev po nacionalnem pravu: ali se tako razkritje dovoljuje ali zahteva po [vstaviti pridevnik, ki se nanaša na ime države] pravu].

2. Z odstopanjem od odstavka 1 udeleženec soglaša, da se informacije o ukrepih na podlagi člena 25 ne štejejo za zaupne.

3. Z odstopanjem od odstavka 1 udeleženec soglaša, da lahko [vstaviti ime CB] plačilne, tehnične ali organizacijske informacije v zvezi z udeležencem, udeleženci iz iste bančne skupine ali udeleženčevimi strankami, pridobljene v okviru delovanja sistema TARGET-[vstaviti sklic na CB/državo], razkrije: (a) drugim CB ali tretjim osebam, ki so vključene v delovanje sistema TARGET-[vstaviti sklic na CB/državo], kolikor je to potrebno za učinkovito delovanje sistema TARGET ali spremljanje izpostavljenosti udeleženca ali njegove bančne skupine; (b) drugim CB za izvajanje analiz, ki so potrebne za tržne operacije, funkcije denarne politike, finančno stabilnost ali finančno integracijo, ali (c) organom držav članic in Unije za nadzor, reševanje ali pregled, vključno s CB, kolikor je to potrebno za izvajanje njihovih javnih nalog, pod pogojem, da v vseh teh primerih razkritje ni v nasprotju z veljavnim pravom.

4. [Vstaviti ime CB] ni odgovorna za finančne in komercialne posledice razkritja, ki se opravi v skladu z odstavkom 3.

5. Z odstopanjem od odstavka 1 in pod pogojem, da to ne omogoča neposredne ali posredne identifikacije udeleženca ali udeleženčevih strank, lahko [vstaviti ime CB] v statistične, zgodovinske, znanstvene ali druge namene pri izvajanju svojih javnih funkcij ali funkcij drugih javnih subjektov, ki se jim informacije razkrijejo, uporabi, razkrije ali objavi plačilne informacije v zvezi z udeležencem ali udeleženčevimi strankami.

6. Informacije v zvezi z delovanjem sistema TARGET-[vstaviti sklic na CB/državo], do katerih so imeli udeleženci dostop, se lahko uporabijo samo za namene, določene v teh pogojih. Udeleženci take informacije obravnavajo kot zaupne, razen če [vstaviti ime CB] izrecno pisno soglaša z razkritjem. Udeleženci zagotovijo, da za vse tretje osebe, ki v vlogi zunanjih izvajalcev, pooblaščencev ali podizvajalcev opravljajo naloge, ki imajo ali lahko imajo vpliv na izpolnjevanje njihovih obveznosti po teh pogojih, veljajo zahteve glede zaupnosti iz tega člena.

7. [Vstaviti ime CB] sme, da bi lahko poravnala naloge za prenos denarja, obdelati in prenesti potrebne podatke ponudniku omrežnih storitev.

Člen 29

Varstvo podatkov, preprečevanje pranja denarja, upravni ali omejevalni ukrepi in s tem povezana vprašanja

1. Za udeležence šteje, da so seznanjeni z vsemi svojimi obveznostmi, ki izhajajo iz predpisov o varstvu podatkov, ter morajo te obveznosti izpolnjevati in biti sposobni njihovo izpolnjevanje dokazati ustreznim pristojnim organom. Šteje, da so seznanjeni z vsemi svojimi obveznostmi, ki izhajajo iz predpisov o preprečevanju pranja denarja in financiranja terorizma, dejavnostih, nevarnih z vidika širjenja jedrskega orožja, in razvoju izstrelitvenih sistemov jedrskega orožja, zlasti glede izvajanja ustreznih ukrepov glede kakršnih koli plačil, knjiženih v breme ali v dobro njihovih TARGET računov, ter morajo te obveznosti izpolnjevati. Udeleženci zagotovijo, da so seznanjeni s politiko izbranega ponudnika omrežnih storitev glede pridobivanja podatkov, preden vstopijo v pogodbeno razmerje z njim.

2. Udeleženci pooblaščajo [vstaviti ime CB] za pridobitev vseh informacij v zvezi z njimi od katerega koli nacionalnega ali tujega finančnega ali nadzornega organa ali strokovnega organa, če so te informacije potrebne za udeleženčevo udeležbo v sistemu TARGET-[vstaviti sklic na CB/državo].

3. Kadar udeleženci delujejo kot ponudniki plačilnih storitev plačnika ali prejemnika plačila, morajo izpolnjevati vse zahteve, ki izhajajo iz upravnih ali omejevalnih ukrepov na podlagi člena 75 ali 215 Pogodbe in veljajo zanje, vključno glede obvestitve in/ali pridobitve soglasja pristojnega organa v povezavi z obdelavo transakcij. Poleg tega: (a) kadar je [vstaviti ime CB] ponudnik plačilnih storitev za udeleženca, ki je plačnik: (i) udeleženec izvede zahtevano obvestitev ali pridobi soglasje v imenu centralne banke, ki je primarno odgovorna za obvestitev ali pridobitev soglasja, in [vstaviti ime CB] predloži dokazilo o obvestitvi ali prejemu soglasja; (ii) udeleženec v TARGET ne vnese nobenega naloga za prenos denarja, na podlagi katerega se prenesejo denarna sredstva na račun subjekta, ki ni ta udeleženec, dokler ne prejme potrditve [vstaviti ime CB], da je ponudnik plačilnih storitev prejemnika plačila ali drug subjekt v njegovem imenu izvedel zahtevano obvestitev ali pridobil soglasje; (b) kadar je [vstaviti ime CB] ponudnik plačilnih storitev za udeleženca, ki je prejemnik plačila, udeleženec izvede zahtevano obvestitev ali pridobi soglasje v imenu centralne banke, ki je primarno odgovorna za obvestitev ali pridobitev soglasja, in [vstaviti ime CB] predloži dokazilo o obvestitvi ali prejemu soglasja.

V tem odstavku imajo pojmi „ponudnik plačilnih storitev“, „plačnik“ in „prejemnik plačila“ pomen, kot je določen v ustreznih upravnih ali omejevalnih ukrepih.

Člen 30

Obvestila

1. Razen če je v teh pogojih določeno drugače, je treba vsa obvestila, zahtevana ali dovoljena po teh pogojih, poslati s priporočeno pošto, [po potrebi – po telefaksu] ali na drug elektronski način, če je tako dvostransko dogovorjeno, ali drugače pisno. Obvestila za [vstaviti ime CB] se naslovijo na vodjo [vstaviti oddelek za plačilne sisteme ali ustrezno enoto CB] v [vstaviti ime CB], [vključiti zadevni naslov CB] ali na [vstaviti BIC naslov CB] ali [po potrebi vstaviti drug elektronski način, ki je dvostransko dogovorjen]. Obvestila za udeleženca se pošljejo na naslov, [po potrebi – številko telefaksa] ali [vstaviti ustrezne informacije, če je dvostransko dogovorjen drug elektronski način] ali na njegov BIC naslov, kakor ga udeleženec vsakokrat sporoči [vstaviti ime CB].

2. Kot dokazilo, da je bilo obvestilo poslano, je dovolj izkazati, da je bilo obvestilo v fizični obliki ali elektronsko poslano ustreznemu naslovniku.

3. Vsa obvestila morajo biti napisana v [vstaviti zadevni nacionalni jezik in/ali „angleščini“].

4. Udeležence zavezujejo vsi obrazci in dokumenti [vstaviti ime CB], ki so jih izpolnili in/ali podpisali, kar med drugim vključuje obrazce za zbiranje referenčnih podatkov, kakor so navedeni v členu 5(2), točka (a), in informacije, zagotovljene po členu 11(5), in so bili predloženi v skladu z odstavkoma 1 in 2 ter za katere je [vstaviti ime CB] razumno prepričana, da jih je prejela od udeležencev, njihovih zaposlenih ali zastopnikov.

Člen 31

Pogodbeno razmerje s ponudnikom omrežnih storitev

1. Za pošiljanje navodil in sporočil v TARGET ter prejemanje navodil in sporočil iz njega udeleženci: (a) sklenejo pogodbo s ponudnikom omrežnih storitev v okviru koncesijske pogodbe s tem ponudnikom omrežnih storitev, da vzpostavijo tehnično povezavo s sistemom TARGET-[vstaviti sklic na CB/državo], ali (b) se povežejo prek drugega subjekta, ki je sklenil pogodbo s ponudnikom omrežnih storitev v okviru koncesijske pogodbe s tem ponudnikom omrežnih storitev.

2. Pravno razmerje med udeležencem in ponudnikom omrežnih storitev urejajo izključno pogoji iz pogodbe, ki sta jo sklenila med sabo.

3. Storitve, ki jih mora zagotoviti ponudnik omrežnih storitev, niso del storitev, ki jih mora opraviti [vstaviti ime CB] v zvezi s TARGET.

4. [Vstaviti ime CB] ni odgovorna za ravnanja, napake ali opustitve ponudnika omrežnih storitev (vključno z njegovimi direktorji, osebjem in podizvajalci) niti za ravnanja, napake ali opustitve tretjih oseb, ki so jih udeleženci izbrali, da bi pridobili dostop do omrežja ponudnika omrežnih storitev.

Člen 32

Postopek spreminjanja

[Vstaviti ime CB] lahko kadar koli enostransko spremeni te pogoje, vključno z dodatki. Spremembe teh pogojev, vključno z dodatki, se objavijo v/na [vstaviti ustrezna sredstva obveščanja]. Spremembe štejejo za sprejete, razen če udeleženec izrecno ugovarja v 14 dneh od dne, ko je bil o teh spremembah obveščen. Če udeleženec spremembi ugovarja, je [vstaviti ime CB] upravičena, da ga takoj trajno izključi iz sistema TARGET-[vstaviti sklic na CB/državo] in zapre katerega koli od njegovih TARGET računov.

Člen 33

Pravice tretjih oseb

1. Udeleženci ne smejo brez pisnega soglasja [vstaviti ime CB] prenesti, zastaviti ali odstopiti tretji osebi nobenih pravic, upravičenj, obveznosti, odgovornosti ali terjatev, ki izvirajo iz teh pogojev ali se nanje nanašajo.

2. Ti pogoji ne ustvarjajo pravic v korist nobenega subjekta in obveznosti v razmerju do nobenega subjekta, razen za [vstaviti ime CB] in udeležence v sistemu TARGET-[vstaviti sklic na CB/državo].

Člen 34

Veljavno pravo, jurisdikcija in kraj izpolnitve

1. Dvostransko razmerje med [vstaviti ime CB] in udeleženci v sistemu TARGET-[vstaviti sklic na CB/državo] ureja [vstaviti pridevnik, ki se nanaša na ime države] pravo.

2. Brez poseganja v pristojnost Sodišča Evropske unije so za kakršen koli spor, ki izvira iz vprašanj v zvezi z razmerjem, navedenim v odstavku 1, pristojna izključno pristojna sodišča v [vstaviti kraj, v katerem je sedež CB].

3. Kraj izpolnitve glede pravnega razmerja med [vstaviti ime CB] in udeleženci je [vstaviti kraj, v katerem je sedež CB].

Člen 35

Neodvisnost

Če je katera koli določba teh pogojev neveljavna ali postane neveljavna, to ne posega v uporabljivost vseh drugih določb teh pogojev.

Člen 36

Začetek veljavnosti in zavezujoča narava

1. Ti pogoji začnejo veljati [vstaviti ustrezni datum].

2. [Vstaviti, če je primerno po zadevnem nacionalnem pravu: Z vložitvijo zahteve za udeležbo v sistemu TARGET-[vstaviti sklic na CB/državo] vložniki samodejno soglašajo s temi pogoji v razmerjih med njimi samimi in z [vstaviti ime CB].]

DEL II

Posebni pogoji za glavne denarne račune

Člen 1

Odprtje in vodenje glavnega denarnega računa

1. [Vstaviti ime CB] odpre in vodi vsaj en glavni denarni račun za vsakega udeleženca, razen če je udeleženec podsistem, ki uporablja samo postopke poravnave podsistema v RTGS ali TIPS; v tem primeru se podsistem sam odloči, ali bo uporabljal glavni denarni račun.

2. Udeleženec za poravnavo operacij denarne politike, kakor je določeno v [vstaviti sklic na splošno dokumentacijo], in poravnavo obresti iz teh operacij določi primarni glavni denarni račun pri [vstaviti ime CB].

3. Primarni glavni denarni račun, določen v skladu z odstavkom 2, se uporablja tudi za naslednje namene: (a) obrestovanje, kakor je določeno v delu I, člen 12, razen če je udeleženec za ta namen imenoval drugega udeleženca v sistemu TARGET-[vstaviti sklic na CB/državo]; (b) odobritev posojila čez dan, kjer pride v poštev.

4. Negativno stanje na primarnem glavnem denarnem računu ne sme prekoračiti zneska kreditne linije (če je odobrena). Stanje na glavnem denarnem računu, ki ni primarni glavni denarni račun, ne sme biti negativno.

Člen 2

Soupravljanje glavnega denarnega računa

1. [Vstaviti ime CB] na zahtevo imetnika glavnega denarnega računa dovoli, da glavni denarni račun tega imetnika soupravlja eden od naslednjih: (a) drug imetnik glavnega denarnega računa v sistemu TARGET-[vstaviti sklic na CB/državo]; (b) imetnik glavnega denarnega računa v drugi komponenti TARGET; (c) [[vstaviti ime CB] po potrebi].

Če ima imetnik glavnega denarnega računa več kot en glavni denarni račun, lahko vsakega od njih soupravlja drug soupravljavec.

Soupravljavec ima v zvezi z glavnim denarnim računom, ki ga soupravlja, enake pravice in privilegije kot v zvezi s svojim glavnim denarnim računom.

2. Imetnik glavnega denarnega računa [vstaviti ime CB] predloži dokazilo, da soupravljavec s to vlogo soglaša. [ Vstaviti, če se uporabi odstavek 1(c) :] Tako dokazilo o soglasju se ne zahteva, če je soupravljavec [vstaviti ime CB].]

3. Imetnik glavnega denarnega računa, ki deluje kot soupravljavec, izpolni obveznosti imetnika soupravljanega glavnega denarnega računa iz dela I, člen 5(1), točka (a), dela I, člen 10(4), in dela I, člen 31(1).

4. Imetnik soupravljanega glavnega denarnega računa izpolni obveznosti udeleženca iz dela I in dela II v zvezi s soupravljanim glavnim denarnim računom. Če imetnik glavnega denarnega računa nima neposredne tehnične povezave s TARGET, se del I, člen 5(1), točka (a), del I, člen 10(4), in del I, člen 31(1) ne uporabljajo.

5. Za imetnika glavnega denarnega računa, ki v skladu s tem členom imenuje drug subjekt za soupravljavca svojega glavnega denarnega računa, se uporablja del I, člen 7.

6. Imetnik glavnega denarnega računa [vstaviti ime CB] [takoj] obvesti, če soupravljavec preneha delovati v tej vlogi ali če preneha dogovor o soupravljanju med imetnikom denarnega računa in soupravljavcem.

Člen 3

Skupina za prenos likvidnosti med glavnimi denarnimi računi

1. [Vstaviti ime CB] na zahtevo imetnika glavnega denarnega računa ustvari skupino za prenos likvidnosti med glavnimi denarnimi računi, da se omogoči obdelava nalogov za prenos likvidnosti med glavnimi denarnimi računi.

2. [Vstaviti ime CB] na zahtevo imetnika glavnega denarnega računa doda enega od njegovih glavnih denarnih računov v obstoječo skupino za prenos likvidnosti med glavnimi denarnimi računi, ustvarjeno v sistemu TARGET-[vstaviti sklic na CB/državo] ali drugi komponenti TARGET, ali ga iz nje odstrani. Imetnik glavnega denarnega računa pred vložitvijo take zahteve o njej obvesti vse druge imetnike glavnih denarnih računov v zadevni skupini za prenos likvidnosti med glavnimi denarnimi računi.

Člen 4

Transakcije, ki se obdelajo prek glavnega denarnega računa

1. Prek glavnega denarnega računa v sistemu TARGET-[vstaviti sklic na CB/državo] se obdelajo naslednje transakcije: (a) centralnobančne operacije; (b) nalogi za prenos likvidnosti na račune za depozit čez noč, ki jih [vstaviti ime CB] odpre v imenu udeleženca, in s teh računov; (c) nalogi za prenos likvidnosti na drug glavni denarni račun v isti skupini za prenos likvidnosti med glavnimi denarnimi računi; (d) nalogi za prenos likvidnosti na namenski denarni račun za T2S, namenski denarni račun za TIPS ali namenski denarni račun za RTGS ali na njegov podračun.

2. Prek glavnega denarnega računa v sistemu TARGET-[vstaviti sklic na CB/državo] se lahko obdelajo naslednje transakcije: (a) [vstaviti po potrebi [nalogi za prenos denarja iz naslova pologov in dvigov.]]

Člen 5

Nalogi za prenos likvidnosti

1. Imetnik glavnega denarnega računa lahko predloži nalog za prenos likvidnosti v eni od naslednjih oblik: (a) nalog za takojšnji prenos likvidnosti, ki je navodilo za takojšnjo izvršitev; (b) trajni nalog za prenos likvidnosti, ki je navodilo za ponavljajočo se izvršitev prenosa določenega zneska ob vnaprej opredeljenem dogodku vsak delovni dan.

Člen 6

Na pravilih temelječi nalogi za prenos likvidnosti

1. Imetnik glavnega denarnega računa lahko za svoj glavni denarni račun določi najnižji in/ali najvišji znesek.

2. Z določitvijo najvišjega zneska in izbiro na pravilih temelječega naloga za prenos likvidnosti imetnik glavnega denarnega računa v primeru, da se po poravnavi plačilnega naloga najvišji znesek prekorači, da navodilo [vstaviti ime CB] za izvršitev na pravilih temelječega naloga za prenos likvidnosti, na podlagi katerega se odobri namenski denarni račun za RTGS ali drug glavni denarni račun v isti skupini za prenos likvidnosti med glavnimi denarnimi računi, ki ga določi navedeni imetnik glavnega denarnega računa. Odobreni namenski denarni račun za RTGS ali glavni denarni račun je lahko v sistemu TARGET-[vstaviti sklic na CB/državo] ali drugi komponenti TARGET.

3. Z določitvijo najnižjega zneska in izbiro na pravilih temelječega naloga za prenos likvidnosti se v primeru, da se po poravnavi plačilnega naloga najnižji znesek prekorači, odredi na pravilih temelječ nalog za prenos likvidnosti, na podlagi katerega se obremeni namenski denarni račun za RTGS ali drug glavni denarni račun v isti skupini za prenos likvidnosti med glavnimi denarnimi računi, ki ga določi navedeni imetnik glavnega denarnega računa. Obremenjeni namenski denarni račun za RTGS ali glavni denarni račun je lahko v sistemu TARGET-[vstaviti sklic na CB/državo] ali drugi komponenti TARGET. Imetnik namenskega denarnega računa za RTGS ali glavnega denarnega računa, ki naj bi se obremenil, mora odobriti, da se njegov račun na tak način obremeni.

4. Imetnik glavnega denarnega računa lahko odobri, da se njegov glavni denarni račun obremeni, če se prekorači najnižji znesek na enem ali več določenih namenskih denarnih računih za RTGS ali glavnih denarnih računih v isti skupini za prenos likvidnosti v sistemu TARGET-[vstaviti sklic na CB/državo] ali drugi komponenti TARGET. Imetnik glavnega denarnega računa z odobritvijo, da se obremeni njegov račun, da navodilo [vstaviti ime CB] za izvršitev na pravilih temelječega naloga za prenos likvidnosti, na podlagi katerega se odobri(-jo) namenski denarni račun(-i) za RTGS ali drugi glavni denarni račun(-i), kadar koli se prekorači najnižji znesek.

5. Imetnik glavnega denarnega računa lahko odobri, da se njegov glavni denarni račun obremeni, če na namenskem denarnem računu za RTGS, določenem za samodejne naloge za prenos likvidnosti iz dela III, člen 1(5) in (6), ni dovolj likvidnosti za poravnavo nujnih plačilnih nalogov, podsistemovih nalogov za prenos ali plačilnih nalogov z visoko prioriteto. Imetnik glavnega denarnega računa z odobritvijo, da se njegov račun obremeni, da navodilo [vstaviti ime CB] za izvršitev na pravilih temelječega naloga za prenos likvidnosti, na podlagi katerega se odobri njegov namenski denarni račun za RTGS.

Člen 7

Obdelava nalogov za prenos denarja

1. Nalogi za prenos denarja se poravnajo takoj, ko se sprejmejo, če je na plačnikovem glavnem denarnem računu razpoložljiva likvidnost.

2. Če na glavnem denarnem računu ni dovolj denarnih sredstev za izvedbo poravnave, se uporabi ustrezno pravilo iz točk (a) do (e) [odvisno od vrste naloga za prenos denarja]. (a) Plačilni nalog na glavnem denarnem računu: navodilo se zavrne, če ga je odredila [vstaviti ime CB] ter bi povzročil spremembo udeleženčeve linije za posojilo čez dan in ustrezno obremenitev ali odobritev njegovega glavnega denarnega računa. Vsa druga navodila se uvrstijo v čakalno vrsto. (b) Nalog za takojšnji prenos likvidnosti: nalog se zavrne brez delne poravnave ali dodatnih poskusov poravnave. (c) Trajni nalog za prenos likvidnosti: nalog se delno poravna brez dodatnih poskusov poravnave. (d) Na pravilih temelječ nalog za prenos likvidnosti: nalog se delno poravna brez dodatnih poskusov poravnave. (e) Nalog za prenos likvidnosti na račun za depozit čez noč: nalog se zavrne brez delne poravnave ali dodatnih poskusov poravnave.

3. Vsi nalogi za prenos denarja v čakalni vrsti se obdelajo po načelu „prvi noter, prvi ven“ ( first in, first out – FIFO) brez določanja prioritete ali prerazporejanja.

4. Nalogi za prenos denarja, ki so v čakalni vrsti ob koncu delovnega dne, se zavrnejo.

Člen 8

Nalogi za rezervacijo likvidnosti

1. Imetnik glavnega denarnega računa lahko da [vstaviti ime CB] navodilo za rezervacijo določenega zneska likvidnosti na svojem glavnem denarnem računu za poravnavo centralnobančnih operacij ali nalogov za prenos likvidnosti na račune za depozit čez noč, in sicer tako, da uporabi enega od naslednjih nalogov: (a) tekoči nalog za rezervacijo likvidnosti, ki učinkuje takoj za tekoči delovni dan v TARGET; (b) trajni nalog za rezervacijo likvidnosti, ki se izvede na začetku vsakega delovnega dne v TARGET.

2. Če znesek nerezervirane likvidnosti ne zadošča za izpolnitev tekočega ali trajnega naloga za rezervacijo likvidnosti, [vstaviti ime CB] nalog za rezervacijo delno izvrši. [Vstaviti ime CB] ima navodilo, da izvršuje dodatne naloge za rezervacijo, dokler se ne doseže znesek, ki naj bi se rezerviral. Neizvršeni nalogi za rezervacijo se ob koncu delovnega dne zavrnejo.

3. Centralnobančne operacije se poravnajo z uporabo likvidnosti, ki je bila rezervirana, kakor je določeno v odstavku 1, drugi nalogi za prenos denarja pa se poravnajo zgolj z uporabo likvidnosti, ki je razpoložljiva po odštetju rezerviranega zneska.

4. Ne glede na odstavek 3 v primeru, da na imetnikovem primarnem glavnem denarnem računu ni dovolj nerezervirane likvidnosti za zmanjšanje njegove linije za posojilo čez dan, [vstaviti ime CB] uporabi rezervirano likvidnost.

Člen 9

Obdelava nalogov za prenos denarja v primeru začasne ali trajne izključitve

1. [Vstaviti ime CB] po trajni izključitvi udeleženca iz sistema TARGET-[vstaviti sklic na CB/državo] ne sprejme nobenih novih nalogov za prenos denarja od tega udeleženca. Nalogi za prenos denarja v čakalni vrsti, skladiščeni nalogi za prenos denarja in novi nalogi za prenos denarja v korist tega udeleženca se zavrnejo.

2. Če je udeleženec začasno izključen iz sistema TARGET-[vstaviti sklic na CB/državo] iz razlogov, ki niso določeni v delu I, člen 25(1), točka (a), [vstaviti ime CB] vse njegove dohodne in odhodne naloge za prenos denarja na njegovem glavnem denarnem računu shrani in jih predloži v poravnavo šele, ko jih izrecno sprejme CB začasno izključenega udeleženca.

3. Če je udeleženec začasno izključen iz sistema TARGET-[vstaviti sklic na CB/državo] iz razlogov, ki so določeni v delu I, člen 25(1), točka (a), se odhodni nalogi za prenos denarja z njegovega glavnega denarnega računa obdelajo samo na podlagi navodil njegovih predstavnikov, kar vključuje tiste, ki jih imenuje pristojni organ ali sodišče, kot je stečajni upravitelj udeleženca, ali na podlagi izvršljive odločitve pristojnega organa ali sodišča, ki vsebuje navodila glede obdelave nalogov za prenos denarja. Vsi dohodni nalogi za prenos denarja se obdelajo v skladu z odstavkom 2.

Člen 10

Primerni subjekti za posojilo čez dan

1. [Vstaviti ime CB] zagotovi posojilo čez dan kreditnim institucijam s sedežem v Uniji ali EGP, ki so primerne nasprotne stranke za operacije denarne politike Eurosistema in imajo dostop do mejnega posojila, vključno kadar te kreditne institucije delujejo prek podružnice, ustanovljene v Uniji ali EGP, in vključno s podružnicami, ki jih v Uniji ali EGP ustanovijo kreditne institucije s sedežem zunaj EGP, če so te podružnice ustanovljene v isti državi kot zadevna NCB euroobmočja. Posojilo čez dan se ne sme zagotoviti subjektom, za katere veljajo omejevalni ukrepi, ki jih je sprejel Svet Evropske unije ali države članice v skladu s členom 65(1)(b), členom 75 ali členom 215 Pogodbe in katerih izvajanje je po mnenju [vstaviti ime CB] nezdružljivo z nemotenim delovanjem TARGET.

2. [Vstaviti ime CB] lahko odobri posojilo čez dan tudi naslednjim subjektom: (a) kreditnim institucijam s sedežem v Uniji ali EGP, ki niso primerne nasprotne stranke za operacije denarne politike Eurosistema in/ali nimajo dostopa do mejnega posojila, vključno kadar delujejo prek podružnice, ustanovljene